url: =Kim le Pam kep siam ni ~ T. Sawm Lian :: ZOMI DAILY\nposted on 30 July 2012 at 9:49 am Lomkholna: Article, Sawmlian\nWashington DC a America Presidentte teenna White House a tengte, London khua sunga mihaupen leh Zogam khua neu khata omte’ kibatna pen – i huih dik kibangin, tui dawn ding, silh le teen ding, neek le dawn ding i kisam tek hi. Tuate pen ‘kim le pam’ panin kingah ahi hi.\nKim le pam i cih ciangin zai mahmah hi. Khuahun (temperature), tui (water) leh tui sunga teengte (aquatic animals), khuavak (light), huih (wind), gammaang (forest) leh a sunga teengte (wild animals), singkung lopate leh ganhing tuamtuamte, “kim le pam” i cihin huam khin hi, ci le’ng kikhial lo ding hi. Tulai leitung in a buaipih mahmahin “Khuahun kikhel (climate change)” ahi hi. Tua pen bang hi hiam cih leh, khuahun pen nidang bang nawn loin, khua a lum ciang lum veva-in, a vawh ciangin vot keuhkauh a, guah a zuk hun ngeina in zu nawn lo hi. Hih khuahun kikhelna hangin leitungah buaina tampi piang hi. Banghangin tua bangin khuahun kikhel hiam i cih leh, ‘i kim le i pam kep siamloh man’ ahi hi.\nLui gei a singkung lopate kisusia ahih manin lui tui hong tawm tektek a, tui a tawm ciangin tui zatna tuamtuam – Tui pana meitha bawlna (hydro – electricity) ah tui a kisam zah om lo ahih manin meitha (electric) zong deih bangin zat ding a kicing piang thei lo hi. Lui tuite tawm tektek ahih manin a sung a teng ngasa leh ganhing tuamtuamte tawm tektek hi. Tui tawm ahih manin khuapi-ah tui dawn ding sum tam pipiin kilei tawm liang hi. Industries, factories leh Nuclear eksiate (wastes) a beisak dan hoih kithei lo a, tuate tui lakah luang mawk ahih manin, tui siangtho lo a, lui sunga ganhingte in hua-in sih lawh uh hi.\nVanbawlna (industries, factories etc) pana meikhu paikhia-in, mihing te’n nizung panin cidamna tawh a kituak ding khop (enough) a i ngah theih nadingin a bawl (Ozone layer) siasak ahih manin, ni a sat ciangin sa veve hi. Tua banah, tua meikhute hangin huih siangtho nawn loin, guah nangawn mihing leh nuntakna aneite adingin lauhuai suaksak hi.\nInnsakna a kipan a sunga vanzatte (furnitures) a pianna sing gol pipite mihingte’ duhhopna hangin kum simin kiamin, sing hoih muh ding tam nawn lo a, a om sunsunte zong a man tam mahmah hi. Sing hoihte sumbawl nadingin zangin, tam pipi ki-atin, tua tawh hauh sawmin, gammaang susia-in, tua manin gammaang muh ding zong tam nawn lo hi. Singtang gamah an huan nadinga a kizang sing zong lak ding a hoih tam nawn lo hi. Ei’ utzah leh lak zawh zahzah mawtaw (motor) tawh kila ahih manin gam keu hanhan a, nidanga gammaangpite zong hong tul ta a, sing hoih muh ding om nawn lo hi.\nKim le pam pen cidamna tawh kizom hi. Kim le pam a siantho leh, mihing zong kicidam hi. Leitung khuahun hoihlohna hang, leh a siat zel loh nading lunghihmawhna hangin Leitung bup gam tuamtuam kipawlna (UNO) in kum 1972 panin June 5 pen ‘Leitung bup Kim le Pam Ni’ (World Environment Day) ciin kum simin kim le pam kep na tawh kisaiin hun kizang hi. Tua banah, kum 2001 UN General Assembly in November 6 ni pen ‘International Day for Preventing the Exploitation of the Environment in War and War Conflicts” a zat dingin vaihawm uh a, March 21 – World Forestry Day; April 22 – Earth Day; May 22 – International Biodiversity Day ciin, kum simin hih hunte ah kim le pam kep siam a kisapna leh a kulzia kihilh nading hunin kizang hi.\nZomi tamzawte teenna en le’ng : Kawlgamah Myanmar National Commission for Environmental Affair (NCEA) ciin commission tuam om a, India gamah Ministry of Environment and Forest ciin department atuamin om a, hihte nuaiah hiang tuamtuam om lai hi.\nKum 1950 kim panin hih kim le pam tawh kisai lunghihmawhna a om pen, kum 1972 June kha ciangin Stockholm khua-ah Leitung bup kipawlna (UNO) vaisaina tawh United Nations Conference on Human Environment cih khawmpi nei uh hi. Kum 1992 ciangin Brazil gam khuapi Rio de Janeiro-ah ‘Leitung bup thukikupkhopna (Earth Summit)’ nei-in, gam tuamtuam panin makaipi 100 leh palai 30,000 valin kim le pam kepzia tawh kisai thu kikupna nei uh a, thu kikupte laimai 24 millions sungah kikhum liang hi.\nTua bangin leitungbup ‘khuahun’ lunghimawhna nasia semsem a, Conference of Parties (COP) ciin a khatveina pen Bahamas gam Nassau ah 1994 in nei uh a, a nihveina Indonesia gam Jakarta ah kum 1995 in nei uh hi. A thumveina Argentina gam Buenos Aires khuapi ah 1996 kumin neiin, a liveina pen 1998 kumin Slovakia gam Bratislavia ah nei uh hi. A ngaveina pen kum 2000 kumin Kenya gam Nairobi ah nei leuleu uh hi. 2007 kumin a 14 veina Bali ah neih hi a, kum 2009 in 15th Conference of Parties (COP15), Denmark gam Copenhagen khua kiang, Bella Center ah neih uh a, gam tuamtuam 170 panin kumpi palai, NGOs, Journalists leh atuamtuam mi 8,000 kihel uh hi. Hih hunah Switzerland gam Geneva khuapi munpi a anei Intergovernmental Panel on Climate Change (IPCC) te in atuam vilvelin ‘khuahun kikhelna’ tawh kisai hun paisa leh mailama kal suanzia ding genkhopna makaih uh hi. Hihte panin leitung in khuahun a lunghimawh dan kithei mahmah hi.\n1. In-situ Conservation : Hih In-situ Conservation a cih uh-ah kim le pam a nate – gamsa, singkung nam tuamtuam leh ganhing tuamtuamte amau omna mun uhah ahihna bang a kepna ahi hi.\na) National Parks : Hih pen gamsa, gammang (forest) leh a sunga om ganhing leh singkungte kep nadinga kumpi te’n a bawl uh ahi hi. Hih munah gammang pana piangte (forest products) lak, singlak (harvesting of timber), mimal gam neih (private ownership of land), khai cin nadinga gam zat (tilling of land)te phal hi lo hi. India gam sungah National Park 89 om a, tua in India gam mun 1.1% luah hi. Yellowstone National Park, USA leh Royal Park, Australia gam Sydney khua kiang a omte leitungah Park amasa penpente hi a, India gamah Jim Corbett Park ciin kum 1936 a kibawl pen amasa pen ahi hi.\na) Offsite Collection : Hih in a huamte pen – botanical gardens, zoos, arboreta etc. ahi hi. Hih munpen gamsa leh singkung lopa a cimang dektakte kepna hi a, hih mun panin tuate a tam kik theih nadingin nakpi takin kisem hi.\n1. Gamhal kham ding : Kim le pam siatna bul pen gam halna hang ahi hi. Gam a kihal ciangin singkung lopa tampi leh a sunga teng ganhingte in sihlawh uh hi. Huih siangtho hong pia singnahte kangtum ahih manin, huih siangtho lo a, mei khu in huih ninsak hi. Huih a nit luat a, guah a hong zuk ciangin huih laka om ninte tawh hong kigawm a, guahtui limci lo (acid rain) hong piang hi. Tua pen mihing leh gan, singkung lopate’ adingin lauhuai mahmah hi. Kum 10 sung bang gam hal kham zo peuh lehang gam hong nosuak kik ding a, lo/huan bawl nading mun/gam hoih hong omin, nek le tak zonna zong hong baih zaw ding hi.\n2. Sing mot lak kham ding : Inn sak nading sing at leh cih ding sing ut zahzah lak pen kham kisam hi. Pawlkhatte in sumbawl nading leh nekzonna pi’n neiin, sing at tawh sum muh sawm uh a, sing phei ciacia nangawn at uh ahih manin, gam sungah sing lian muh ding om nawn lo hi. Cih ding sing lak zong, a lak nading mun neiin, tua mun bekah zeek siam taka lak kisam hi. Meihol khul zong kham ding kisam hi. Gam sunga sing hoihte meiholin kikhul khin ahih manin gam keu gemgam ta hi.\n4. Biakna lam pan : Leitung leh a sunga om teng khempeuh Pasian bawl ahih manin, mihingte bek kikep a, kihuai ding hi lo hi. Pasian in etlawm tak leh, mihingte adinga kisam a abawlte kemsiam kei le’ng Pasian zong a lungkim lo ding hi. Biakna Pawlpite in hih lam tawh kisai ngaihsutna leh awlmawhna lungsim nei a, genkhiat kisam ta hi. Nipi Sang (Sunday school) thusin ah hel le’ng phatuam mahmah ding hi.\n5. Mass Media zat siam : Mihing lungtang leh ngaihsutna a zo mahmah pen Mass Media a cih uh – Thukizakna (Newspaper), Radio leh Television te ahi hi. Kam a gen lel sangin mipi lungsim lawng baih zaw ahih manin, hihte tungtawna kim le pam kep siam dan, kepsiam a kul zia genna leh zakna om leh phatuam mahmah ding hi.\n6. Kumpite’ mawhpuakna : Kim le pam kep siamna ah kumpite in mawhpuakna lianpi nei uh hi. Mipi in kep a ut mahmah hangin, mi gi lo, thumang lote tungah danpia (punish) thei lo uh ahih manin, kumpite in ma hong pangin, hoih tak leh khauh takin pan hong la leh lawhcing ding hi.\n7. Mipite’ mawhpuakna : Atunga i gen khempeuh a lawhcinna ding pen mipite ahi hi. Kumpi leh NGO tuamtuamte in kim le pam kep siam a kulzia gen mah leh, a mipi tamzawte in hanciamna leh panpih nopna a neih kei leh lawhcing thei taktak lo hi. Mipi lungsim sungah tua bang veina leh awlmawhna a om ciangin nasepna zong kilawhcing thei bek hi.\nKim le pam kep siamlohna hangin gimna a thuak pen tua munah a teeng mihing leh ganhingte hi a, a kemsiamte in nuamsa uh hi. Leitung ah gam tampi a om hangin a nopdan, nek le dawn kicin dan, huih siangtho dan, tui siangtho dan kibang het lo hi. Israel mite gam keuna, tui tamlohna munah om ahih uh hangin, a gam uh kep siamin singkung lopate ahoih theih nadingin nasep siam uh ahih manin a gam uhah khai hoihin, nek le dawnah amau leh amau kisik (self sufficient) bek tham loin, gam dangah zong khakkhia (export) thei lai uh hi. Tua ahih manin, kim le pam hong hoihdan ding pen ngaihsutsut ding ahi hi. Gam hoih leh hoihloh pen asunga teengte tungah kinga mahmah hi. Mipil misiamte in hih thu pen lunghimawh pi’n nei uh a, amau kia in bangmah hih thei taktak lo uh hi. Kumpite bek muan ding zong hi lo hi. Kim le pam hong nuam leh phattuamna a ngah ding eite leh i suan i khakte hi ding ahih manin, mikim in i sep theih na lamlamah mapangin sepciat ding ahi hi. Tuhun i zat siam kei leh i tu i taten hong mawhsak ding lauhuai hi. Kim le pam kep nadingin I PAN THEIHNA CIATAH MAPANG KHAWM CIAT NI.\n(ZCLS Laigelh Kidemna 2010 – 2011 khatna ahi hi.)\n1. Prof. Dr. C Thang Za Tuan : ZOLUS Journal Vol. 11, 2007, Zaangkong, “I Gam i lei tulta maw! En’ a kem lo maw?”\nPrevious: Zomi leh Siamsinna ~ Ngulkhanzam Neihsial\nNext: USA ah Pu Cin Sian Thang in Zomi vai thugenna


timestamp: atn

url: =Kawlgam ah tukum Distance Laivuan ki gakding :: ZOMI DAILY\nposted on 9 October 2017 at 7:23 pm UTC+9:30 Lomkholna: Myanmar, News, Zingsol\nTukum Distance Laivuan Kigak ding: LAIVUAN KUAN THUSINNA TE AH HUNBIT IN KAH DING LE THUMAN TAK IN LAIVUAN CIAT DING PULAAKNA OM\nUNIVERSITY OF DISTANCE EDUCATION (UDE) ii kumsim aneih laivuan kuan kiallap thusinnate ah hunbit in kah ding le thuman tak in laivuan ciat ding Zangkong le Mandalay Sangpi te pan September kha, kal nunung pen in pulaakna nei uh hi. Laivuanna ah thuman lo in na gamtat aleh kum 1 pan kum 3 dong lai hong ki vuan saklo ding a sang hong ki khawlsak ding hi cih zong gen hi.\nDistance sangnaupang te pen laivuan ma deuh kiallap Thusinnate kah kul in Sangnaupang Group nihna ten pen October 15 ni pan 24 ni ciang hi ding a, Group thumna te pen November ni 9 pan 19 ni ciang hi ding hi.\nKhen masa ahi Science sangnaupang te pen kiallap thusinna te kah ding aki sap lot hang Practical ah 75% ngah aleh bek lai phi thei pan ding hi.\nGroup masa (Science) sangnaupang te lai phi hun ding pen October ni 2 pen 12 ni ciang hi in, Group nihna ahi English, Geography, Philo, Psycho, OS, Law sangnaupang te pen October 27 pan November ni 7 ciang pen lai phi hun hi ding aa, ahon thumna ahi Myanmar, Myanmar Muh, Yata Sarpea, History, Sipua pignea, Pi tuh yeyar, Eindawn Sipua, Sipua siman sangnaupang te pen November 22 pan 30 ciang pen laiphi hun hi ding hi.\nRelated: Kawlgam ah sangsia khatin sangnaupang 2 zawhthawh thutawh buan ahih manin kum 40 thong kiading\n2017-2018 pilsinkum ah Yangon le Mandalay a UDE te ah sang akah sangnaupang pen Sang (Tein) nih le tulsawm nga bang om a hih man in Day a kah sangnaupang sang a zah nih bang in tam zaw uh hi. Zingsol\nPrevious: MH370 vanleng tawh kisai anunung pen thupulakna kinei\nNext: Malaysia ah vokpua Lorry khat kibungin lamzikpi tungah vok taikhia ngeingai


url: =Aksa ~ Hau Za Cin :: ZOMI DAILY\nposted on 10 April 2015 at 10:31 am Lomkholna: Article, Hauzacin\nKhatvei pata khat in Nipini zingsanga meh dingin Ninoni nitak in ak go uh hi. Bawl khin, huan dingin bel sungah koih khin, a bel sin tawh siin in zingsang ciang a zi in a zingthawh cianga a huan lian dingin koih hi.\nTapa: “Pa, Pasian in hong thukimpih leh zingsang ciang aksa meh ding mate!”\nPa: “Thukimpih, thukimpih loh kul kei. Bel sungah a kikhahsa hi. Zingsang ciang aksa kimeh ding hilel.”\nLumta uh. Zingsang ciang a zi in huan dingin bel thuk tungah a suan toh leh zang sa pian ahih ciang a sin hong in a et leh ….. aksa na om nawnlo! A tapa hong thawh ciang… a pasal hong thawh ciang a zi in: “Aksa meh bangin kingaihsun unla, ne un,” ci hi.\nJapan gal zawh ka gang Khup Do Thang leh a lawm Cin Do Thang te India pan sumbawl in Kawlgam zin uh a Ciingpikot khua tung uh hi. Ciingpikot khua pen ka gang adingin a sunghte lam tamna khua ahih manin meltheih om zaw deuh hih tuak hi. India pan a vanpuakte uh zuak in khuasung vakkawikawi uh a, khuataw lam ah a kitheihpih mahmah khat tawh kimu uh hi. A nitak ciang hawh in holim uh a, ‘si leh hing kimu’ acih uh bangin sawtpi kimulo kimu uh ahih manin kingai in kikhen thei lo uh a, a gennop uh tam hi. A lup ding uh ciangin inntekpa in,\n“Zingsang ciang ann hong ne in. I kimuh ding i lamet loh kimu kha zenzen lungdam hang; anne khawm ni. Akpi tui lai na go ning in, zing ann hong siim in,” ciin kivaikhak uh hi. Amah zong ciah in a zin uh a tun ciangin a lawmte kiangah gen a, zingsang ciangin a zawlte in ak a gawh thu leh zingann a sim ding thute a gen hi. A lawmpa Cin Do Thang in a ngaihsut ciang amau midang tengin aksa mehlo dinga, a lawm uh Khup Do Thang bek in aksa meh ding cih a ngaihsut ciangin hi sa mello ding hiven lol takin thawhpih in zing paipih in ciahpih hi. [Amau gel pen lawmta kingai lua mahmah ahih manun a kimaingap lua, a kici giapgiap khat ahi uh hi.] Aksa meh ding ki haza a ki zing paipih zong a om thei ding mah hi a, tuni dong a kimuh uh ciangin gen khawm in nuihpih den uh a, a khualzinna uh phawkna khat in nei bilbel uh hi.\nZomite adingin aksa pen a lim mahmah leh a kithupi bawl mahmah sa khat hi gige hi. A kisap huna zat theih dingin ak pen innkiu akbu sungah om lel ahih manin lawm leh gual, zin leh leng gina a om ciangin kiman in kigo ziauziau hi. Hun thupi leh nipini ciangin zong ak kigo in meh lim kimeh zawdeuh hi. Zomi te nuntakna ah aksa in thupina lianpi nei a, manphatna, mun lianpih luah hi. Innkuan hong kikhawlsak, innkuan hong lungnuamsak, meltheih u leh nau hong kikhawlsak, vai thupi ah ann lim hong neisak aksa hi….\nA ban tampi omlai, mailam ah zom lai ni. Noh e leh, innkuan in zingsang ciang aksa na meh ding uh hiam?\nPrevious: Tulaai Leitung Thuthang Tuamtuam Updates April 9, 2015\nNext: ‘Tedim’ bangci at ding?, ‘Zomi’ in bangciang huam?


url: =Lead Guitar tumsiam Steven leh Zomi Daily :: ZOMI DAILY\nposted on 30 May 2012 at 7:47 am Lomkholna: Article, Interview, Sawltak\nEi Zomi sung Music lam a siam mi tampi aom lak ah tutung Zomi Daily ii “Zomi Star” Column ah suahsakding in Lead Guitar tuamsiam mahmah ahi Steven tawh kana kimuthei uhhi. Amah pen Steven cih malkhat bek in a ki thei khat hi a, aminpi taktak pen Steven Thang Do Pau ahihi. A pa khua lui pen Khuasak hi in, ahi zongin akhua ah omngei lo uh a, Hakha Myo ah suak in Yangon ah akhangkhia khat na hi gige hi.\nSteven pen ei Zomi bek hilo, Kawlgam Yangon ahzong Lead tum in a minthang mahmahkhat ahihi. “Tahtalinchate” leh “The Last day of Beethoven” cih Group nih ah Metal Music Lead Guitar tawh a min thang mahmah khatzong ahihi. Banghang in hih Band nihtak ah tum sese nahiam cih kadot uhleh “Tahtalinchate” pen Metal Music a hihhang Metal lam tawh ki sai athak thak ki tum mel lo, a lui teng bek ki tum den pian. “The Last day of Beethoven” ah pen New Waves Metal pan nakpi in tum thei zaw ka hih man hi” ci-in Steven in ong gencian hi.\n“Tahtalinchate Band” tawh Stage Show tampi tak tumkhawm uh a, Album zong tampi bawl na pi in, a senpi loh na tuamtuam tawh khui pen suak khia lo cihzong Steven in onggen hi. Tuaban ah “The Last day of Beethoven” tawh zong Show tampi tak mah nei uh betthamloh, Album zong pawl khat a bawl ban ah When Faith is Lost 1-2 cih min tawh Album 2007 ong suak khia hi.\nEi Zomi sung Metal lam Lead Guitar cileng Steven bek om phial mai a, tu ciangciang Zomi Metal Lead a tum pen a mahbek hipah leh zong ki lawm hi.\nSteven in Yangon ah Gospel Kawlla Album 2 atumsak tepen hih anuai ategel ahihi:\n1. Yar Bart Su Taung Tan (2008)\n2. Mone Tine Thae Ka Su Taung Tan (2009)\nHih Album nihte pen Metal Music hilo in Praise and Worship khui hizaw cihzong Steven in ong hilhcian hi.\nSteven pen tua Group nihte nusia in ei Zomi tetawh Album bawl, Stage Show bawl in tulaitak buai mahmah hi. Ama tumsak Album zong ei Zomi Album banah ih sanggam Matu, Falam, Hakha te Album zong honkhat tumsak khin hi. Asawtlo in ama tumsak Zomi Album tampizong ongsuak laiding hi.\nTuateng bekthamlo Steven in Home Studio nokhat neimawk ahih manin, ei Zomi Music lam a uk tampitak in ki noptuampih mahmah hi. Steven ngiat inzong Khui Mastering lungduaitak in bawlsak theizel hi.\nSteven leh ZomiDaily holim kamkupna pawlkhat mipi simtheihding in hih anuai ah kong suaksak uhhi.\nZD: Kum bang zah naphak akipan Guitar tum nahia?\nSt: Ka Tan 5 lai akipan a tum hi’ng.\nZD: Lead Guitar pen bang zah kum a ki pan tum na hia?\nSt: Tan 9 ka tunciang Lead Guitar tumta ing.\nZD: Tua leh Guitar lam ong hilh masa penpen, nasia masa penpen kua a hia?\nSt: Ama sa penpen ci leng kapa’n ong sinsak banah, Music lam pilnalian pen YawRam (GMI).\nZD: Tua leh Metal Music lam pen bang zah kum a kipan lunglut nahia?\nSt: Guitar ka tum theih mapek akipan tum nuam ngiat kaihciang a, Guitar a sinngiat hi’ng… J\nZD: Tua leh nang Band 2 neimawk cileng TTLC Band tawh naki kholhciang haksa nasak mahmah khat…?\nSt: Bangmah Advice kipia theilo, tuaciang khat veivei kei ii muhnakhat lakding cileng ki laktheilo. Tuadan te haksa sapian ing…. L\nZD: Tua ahih leh LDOB tawh ee leh nuam na sak mahmah thu khat…?\nSt: Hih Band LDOB tawh pen innkuan khat, sanggam khat bang a ko ii deihna ki kum thei. Paisuk paitohna ahzong bangmah haksatna lua cih om lo hi. Tua nopsa ing… J\nZD: Tua leh Music lam Kawlte tawh lah ki khawl, Zomi tetawhzong ki khawl cileng Kawlte leh Zomi te ki lamdanna khat nong gen thei dia?\nSt: Kawlte pen Music Knowledge lam ah na manlang zaw mahmah, abeng uh na vak masa, na manlang lua uh. Ei Zomi te’n ki banzo phalo. Aihhang ei Zomi te tawh tumkhawmding cileng ei Zomi te zong a hanciam hi zen leng nak siam lua mahmah ni.\nZD: Kawl mi leh Zomi sunglak pan ki lawm tatna lam ah e?\nSt: Tua lian pen lamdang ka sak mahmah thu khat, Kawl te pen a nungta Pasian thu um lo hi napi, azawng ahau cih khenna omlo. Ki liangko kimtak in ong ho pih hi. (kei bang ka lawmteng lakah azawngpen, bangmah neilo pen ka hih hangL ) Ei Zomi te cileng pen a nungta Pasian um i hihhang ki deidanna tam salua ing. Picinding kisam salua ing.\nZD: Guitar tum in Stage Show khawng natum laitak haksatna nathuak ngei khat?\nSt: Stage tung pan ei bang Guitar tum ziahziah in ah ka Guitar aw pen ka zakkik lohciang haksalua, kaheh suak, kapnuam… lolz\nZD: Tua a hih leh ong pai lai ding hun ah bang Plan nei nahia?\nSt: Gospel Album, Gospel Music lam nak pi tak in hanciam nuam ing. Eimi sung ah Album bawl nuam ten huh na ong nget khakleh ahuhding in a ki ging sa in om ing.\nZD: Tua leh na deih pen pen Lead Guitar Brand?\nSt: Schecter leh ESP….\nZD: Tua leh hih leitungbup Music Band nadeih penpen?\nSt: A luisung ah hi leh UNEARTH leh Lamb Of God hi. A thak sungpan hi leh Suicide Silence, As Blood Runs Black, etc… J\nZD: Leitung ah na it penpen nakhat ong ki dong leh, mi, van, etc…?\nSt: Ka Pa… J\nZD: Tu ciangciang na mangngilh ngeiloh khat e?\nSt: Tua bang lian om kei lel ae… lolz\nZD: Na Crazy mahmah na khat?\nSt: Ka Crazy mahmah pen hidan lian cih dan om kei. Ahihhang MTV khawng enleng ka deih mahmah lasa Band te ii Fashion dan a ki thawi nuam thei ing. Tualeh Mawtaw\nZD: Na lungsim ong nuam sak thei nakhat?\nSt: Lawm te tawh zong ki mu leng Ciamnuih khawng bawlleng ka lung nuam thei lua (nuih kawm)J\nZD: Nang ii muhna ah numei Pi cing na sak nam 3?\nSt: No.1 Ann & meh bawl siam ding No.2 Koikoi a hizong om dan siam ding No.3 A ciim numei. Tua teng hi.\nZD: Tua leh Steven, hihbang in ZomiDaily tawh holimtheih nading hun nongpiak manin lungdam mahmah ungei. Ei Zomi Music tawh kisai siamna anei khempeuh tungah na gennop khat?\nSt: Ih mit keuhsak tekni la, khatlekhat kikal ah ki zahtak, ki Respect ding kisam sa mahmah ing. Lungdam mahmah ing. Presented by Zomi Daily/DeihMang\nPrevious: Na tate Sex tungtang genpih mai in ~ Pau Tun Thang\nNext: Asia Pacific Zomi Protest Committee’s Statement and Demand to the Government of the Union of Myanmar\nThuthak tomkim ~ The Tedim Post (10 Aug)\nA 5 veina ZCLS B.M Meeting Report na\nBiakna pawlpi leh leitungthu – mihingdeihna hong kigawmluat ciang ~ Rev. Fr. Damian Dal


url: =Biography of Capt. Mang Tung Nung (1901-1968) :: ZOMI DAILY\nposted on 4 February 2008 at 12:50 pm Lomkholna: Article, Biography\nMailam Naingnganye vaihawmna a baih nading leh nautaangte’ tel Councilte a kip nadingin, 1948 January kha in Capt. Mang Tung Nung makai in KSVP (Khamtung Suahtakna Vaihawm Pawlpi) phuan hi.\nCapt. Mang Tung Nung leh pi Lun Kho Zam’ tate a nuaia teng ahi hi.\n(3) Pi Lun Za Dim – Agape AG, Kawlpi\n(4) Pu Kai Za Tuang – Tedim\n(5) Pu Kam Za Mung – Tahan\nPrevious: Zomi Namni A Phawkhuai ~ Prof. Dr. Thang Za Tuan\nNext: Kawlgam sungah minam tanh kikimna leh Zomi ~ Tual Khan Suan\nA zawnna uh Topa’n zatsak, asiding midang tampi honkhia


url: =Malaysia, Serdang ah akithat Kawlgammi 5 te vaitawh muanmawh mi 15 kimanta ~ ZD :: ZOMI DAILY\nMalaysia, Serdang ah akithat Kawlgammi 5 te vaitawh muanmawh mi 15 kimanta ~ ZD\nposted on 13 January 2017 at 9:10 pm Lomkholna: Malaysia, Myanmar, News, Sawltak\nMalaysia, Serdang Industrial Park sungah abeisa kalsung in nasepna pan aciah Kawlgammi 5 ki thatlum cihi. Hihthu tawh kisai in Malaysia Police te’nzong athukanding in ana sulzuih uh hi a, tua akithat te vaitawh kisai in muanmawh mi 15 kiman cih theSun pan kiza hi.\nSelangor Criminal Investigation Department (CID) pan ulian khat ii genna ah muanmawh akiman te pen kum 19 leh kum 50 kikalpawl hi uh ci a, Selangor CID te’n amatkhia uh ahihi. Tua muanmawh amatte lakah Kawlgammi Myanmar Nationals, Local Malaysians te leh East Malaysians tezong kihel uh cihi.\nHih muanmawh akimanteng pen ni 6 sung kikemcipding a, tuasung in hih Kawlgam mi 5 kithahna vai “Section 302 of the Penal Code for murder” tawh kizui in dotcianna, kancianna kineiding cih CID ulianpa’n genkhia hi.\nHih buaina apianpen January 05 ni hi a, zan 10pm hunpawl in Kawlgam mite anasepna Factory panin aciahlam in atuahsia uh ahihi. Atuahsia asi Kawlgammi 5 banah adang alawmte zong 11 tawh atonkhawm uh ahihi.\nLamdungzui in aciahkhawm, apaipai laitak un mawtaw nihtawh migilo honkhat in umcih in satgawp uhhi.\nRelated: Malaysia gamsung aom Kawlgammi te kidop huai semsem\nMalaysia Police te upmawhna ah hih kithahna pen Malaysia gamsung aom Kawlgammi leh Kawlgammi sung buaina hiding in ummawh uh cih kiza hi. ZD Sawltak #zomidaily\nPrevious: Russia in tukum sungin huih galvan te dalnading S-Trumf kici galkapte zatding apkhiat behlaiding ~ TK Lian\nNext: Israel in Damascus khuapi nawl aom vanleng phual Rocket tawh kapsak ~ TK Lian\nA gualzo nuntakna le a gualzo minam\nSuangtang Nga ~ Hau Za Cin\nNikhatsung palik asempak ahehpihhuai naupangno\nZAM Thupuak :: 04 Mar 18 (UN zumah numei makai meeting)\nRussia gamsung ah 7.0 Magnitude thahatna tawh zinling


url: =OnlineNIC + DNS-DIY + Blogger Setup - Zomi Computer and Internet Association\nHome / HOW TO / WWW / OnlineNIC + DNS-DIY + Blogger Setup\nOnlineNIC + DNS-DIY + Blogger Setup\nTaang Sianpu August 11, 2012 HOW TO, WWW\nOnline Domain name zang in DNS-DIY tawh Blogger na zat khop nop leh hosting omlo a, DNS pan in akisam pawl bawl ding ahi hi. ONLINENIC a zangte a ding in DNS-DIY leh Blogspot zat khop nading lamlahna omlo ahih man in hih lamlahna hong suaksak kahi hi.\n1. DNS-DIY ah lut in, na domain min leh na password gelh in.\n2. Tua pan in Zone Edit ah pai in.\n3. Host akicihna nuai ah na sub domain zatnop pen gelh in. Gtn, www.kadomain.com. Tua host mun ah www gelh in.\n4. CNAME ah pai leuleu in.\n5. Data mun ah ghs.google.com gelh in\n6. TTL tepawl bel hih bang in koih lel in.\n7. APPEND mekna pen kipsakna hi a, tua naman ciang in nam khat a zo nahi hi.\n8. A tung a teng naman khit ciang in nai 24 pan 48 kikal hun sung ngak kul kha thei ding hi. Tua khit ciang na DNS Server in DNS-DIY i name server ahi;\nns2.dns-diy.net tegeel a lak dimdiam dnig ahi hi. Tua akingah naikei lai leh ONLINENIC sugn pan in DNS Server laih kik kul kha zong hi ding ahih man in na domain register bawlna/ leina ah enpha sak kik in.\n9. A nuai a dan hong lak ding ahi hi.\nONLINENIC sung ah lut kik in a nuai a bang in a lah theih nading in khel kik in.\n10. ns1.dns-diy.net leh ns1.dns-diy.net gelh in. DNS1 leh DNS2 a ding in koih dimdiam in.\n11. A vek in naman khit ciang in Modify mek in.\n12. Na man khit ciang in No. 8 na a bang in en pha, sitkik in. Google pan in nslookup en pha in.\nGoogle i IP address pen DNSDIY sung ah gelh ding pen a nuia teng ahi hi.\nHih bang na bawl theih nading in "A" name leh IP address tawh DNS sung pan bawl dimdiam in.\nA tung a teng nana bawl khit nak leh ngahlo cihbang omo ding hi. Nai 24 pan 48 sung ngak kul zaw hamtang hi. Ngah nailoh na khat a om leh na domain leina company hopih in, huh ngen in


url: =Zomi leh Zogam - 5\n(TZN) - 1. ZOMI PARTY KISANGLO, BANGHANGHIAM?\n"Sakhi nangawn in atat nading Kuam 9 khual" kici paunak ineih hangin Zomi sungah kikhualna, kihehpihna, kideihsakna omlo-in ei thutum tekin igamta hi. Zomi lakah amadawkte in amalam bek nawkin nungthuap pantah omlo a, amau maban zom ding leh atawsawn ding omlo-in Khang kibansam (Generation Gap) ituak hi. Adahhuai mahmah thu in Zomi sungah Biakna lam, leitung thu lam ah Kawlgam leh leitunga kitheiphial makai minthang khat thu kidonga, "Banghangin ei Zomite khat beek nanungthuap ding pantahin koih lo nahiam" a cih leh "Zomite kamuan khat zong om kei" ciin dawng tazen hi. Kawlpi khuasungah zong Pawlpikem Sia muanhuai khat kiangah "Zomi mah idihpih loh phamawh lo dia" ciin akidot leh "Zomi kamuan khatzong om kei" ciin dawng hi.\nZomi lakah amah zong kihel a, amah zong muanhuailo cihna hi. Amuanhuai lo vive ihih leh zong midang khateh dawhin ita inaute amanthan sangin muanhuai sata kei leng eimi mah pantah leng agina midang sangin gina takei leh ei hih ding thupi hi. Tua hi-a, Zomite in i makhuat ding siam napiin nunglam Thukhual i omloh manin makaite in lah amite muanglo, muangmawh, gina salo, amite in zong angsung thei leh midang khualte ei tawh kisai kei ciin thudonlo-in ahibang agenciangin agensia ciin hehlai uh a, mimuanhuai om kei ciin mimuan aneih loh manin amite tawh kigamla semsemin khang kibansam itung hi. T ua hangmahin makaite lah sang tunglua, ami asate lakah tualbualin tualsuak zolo, amite lah niam lua, madawkte dinmun leh pilna, siamna tel zolo-in amakaite uh dinpih zolo, makaite in amite dinpihlo cih kawmkal sungah i om manin valleyball, bawhlung kimawl hileng kisang diamdaim theilo hi.\nZomite kithutuah lohna leh angsung aituam khualin saupi khual a naseploh manin ZBC pan CBC kikhel sawm ta hi. "Zomi" kici minpen Chin State sunga minam khempeuh min ding kim lai, Zomi deihte in aphualpi taisanin T edim, T onzang, Kawlpi leh Tamu ah ikiphu natnat leltak hi. Zomi Party minpuate inzong T edim, T onzang bekah kuanglui pahcil ihih manin Zomite gam neusek eite vive mah ihi hi. Ngahna dingbek hilo-in ngah lohna ding munte nangawn ah suplawh liangin "Zomi" zuakin khua-ul, sisan, neihsa sum lehpai, thatang ipiak kei leh koi ah tualbualin tualsuak mi suak thei ding ihiam? ZNC kisanglo cih pen Chin deihte in hong nialsak ding mah uh ahi hi. Chin deihte leh Chin Partyte nial ahi kei zongin Kumpi leh CNF kilemna bawl ahihna hangin amau tawh kilemna bawlte bekmah masaklo ding hiam? Zomi Party hong kisang mah lehzong T edim, T onzang gamsunga kuanglui lel dingbel kipat huai nawnlo phial hi. "Chin" ideih keileh "Zomi" min tawh Haka, Falam, Matu, Mindat... akipan Y aw, Asho, Nagate ihuamzawh sawm lehbek Zomi Party kipat huai a, tua lobel gimsak, thapaihsak leh gamneu gamtoi suak hi. India, Bangladesh Zomi adeihte tawh lah kigawmzo pak kei ni. T ua ahih leh maban Zomite in bangsem ding???............ "Zomi" koi ah om???\n2. KAWLPI SANTA HAN VAI:\nZomite kithutuah lohna alak Kawlpi Santa Han vai tawh ki-en thei hi. Kawlpi khuabup zat dingin Dowai Hanthak -Sipente leisak ahilo, pawlpi kim ah inn 1-1000/- ciat kidonga kilei hi-a, Sipen leitang hilo-in Kumpi leitang aleite neih hi bek a, Sipen in mipi phatuam ding avaihawm hilel uh hi. Sipenlo adang zumte ahi ajrpm&if; (Leitang Teh) zum in zong leitang nei cih bang hilo-in vaihawmsak cih hilel hi.\nSanta Han tawh kisaiin Kawlpi Sipen zum in 4.3.2012 niin pawlkhatte ngetna bangin Hantuah theihna phalna pia hi. Phalna-tuah thei cihbek hinapi Zomi makaite in mipi gim leh gentheih ding ngaihsunlo-in 2012 April sung atuahlote Bulldozer tawh nawtmai ding ciin pawlpikim thu azaksakna bangin athu atello mite patau in kap ngeingai a, athu atelte in Aana tawh tuah ding, nawtmai ding Kawlpi Sipen lai ah omlo a, Dowai Han Committee thusuak bek hi tuah kei un kici taleh tuah ding angen pawlpi leh mimalte ahitam kitheilote in kumpithu akhelzo omlo ding hi, Bulldozer tawh kinawtmai ding hi ciin apawlpi mite akhem Sia, Upa, Siampi nangawn a om ciangin Kawlpi Sipen zumah Sia V um Nang paiin athucing genin adot ciangin - April sung atuahlote Bulldozer tawh nawt ding gen kei ung, ko Sipente lai tvGJoHk;pm (met lak) uh hi ciin T uahloh ding thu 12 May 12 niin suah leuleu uh hi. Hih April sung tuahlote Bulldozer tawh nawt ding cih Sipen lai ah a omlo kimlai, kibehlap sak ahi hi.\nTua ahihmanin Khamtung, Kawlzang, T amu, Y angon leh gamdang USA, UK, Singapore, Malay Zomite in Hantuah ding gen nawn kei un. Atuah vevete kumpi thumanglo hileuleu hi.\nRev. Dr . Lang Khan Khai\nZomi Times Editorial sungpan aki lasawn ahihi.


url: =Dawi in mi that nawnlo ~ Lian Tuang :: ZOMI DAILY\nDawi in mi that nawnlo ~ Lian Tuang\nposted on 9 October 2018 at 5:03 pm Lomkholna: Liantuang, News\nKumpi nasep ka kipat cil Tamu ka om lai in, ka lungsim ah ka ut penpen in Inn (Tedim) ciah ding bekbek ahi hi.\nZan khat zan nih tam ding bekin inn ka ciah tantan hun tam mahmah hi.\nMeibung awi in nu le pa, u le naute tawh zankim zankhang dong thucin thutang gengen ciakciak pen nuam ka sa lua mahmah hi.\n1. Khat vei ka pa kiangah Inn khanglam khin kideih lo, luang in sawng thei (kisi thei) a cih pen a hi mah ding hiam cih ka dong hi.\n2. Ka pa ong gen na ah, ni dang hun lai in hih thu pen a kikihta mahmah thu ahi hi. Inn a khinte zong si pah lianlian takpi hi. Ahi zongin tu hun ah bel tua bang taktak om dingin lamen nawn kei ing ong ci hi.\n3. Bang hangin maw ka cih leh nidang hun lai in mi khempeuh in nat le sat a thu a la pianzia zui in huan khangah dawi kithoih zel hi. Huan sunga tua dawi thoihna phual pen kuamah in ki simmawh ngam lo hi. Tua mun ah dawite om hi ci in kikihta mahmah hi.\n4. Ahi zongin mi pawlkhatte in tua dawi thoihna mun tel lo hiam thusimlo hiam kihta lo hiam thudangin (innlam, huankho,,,) cih bangin zang thei uh hi. Tua bangin dawite mun a kizat sak ciangin a dawite heh uh a inntekte bawlsia thei hi cih upna kinei ahi hi.\n5. Ahi zongin Pu Pau Cin Hau hun a kipan in dawi thoihna sangin dawi hawlkhiatna kizangzaw ta hi.\n6. Tua ban ah Tapidaw upna ong tun ciangin lawki ngeina khempeuh a kinusia ahi hi.\n7. Ataktak in inn tawkhinna akl inn khanglamah behlapna hoih lo hi cih thuciin pen dawi thoihna bulphuhna pan a hong piangkhia thuciin na hi gige hi.\nTu hun ciangin dawi kithoih nawnlo ahih manin hih thuciin zong a kul nawnlo dingin a ngaihsun hi ing ci in ama ngaihsutna ong gen diudeu hi.\nHih thu pen eimi sungah tu ni dongin a kibuaipih mahmah thu khat ahih manin ka pa ong genzia pen diksa in ka lungkim mahmah hi. Lian Tuang\nPrevious: Sunday School (Nipi sang) hongpian khiatzia ~ Pau Do Lian\nNext: Zozum Dinner nuamtak kizo ~ Pu Thangboi\nNupa (couple) kikal sumtuam neihna\nBangkok meileng Station ah Selfie akizaihsawm mi 2 meileng in nawkkha, numeikhat akhe kitan\nTulaai Leitung Thuthang tuamtuam te Updates (Nov 06)


url: =Top Girls: You’re the Top! You’re Napoleon Brandy | TWISI: The Way I See It Theatre Blog\nThis entry was posted in alisa palmer, ann-marie macdonald, cara pifko, caryl churchill, kelli fox, liisa repo-martell, megan follows, robyn stevan, soulpepper theatre by admin. Bookmark the permalink.


url: =posted on 20 February 2008 at 11:16 am UTC+9:30 Lomkholna: Article, Politics, Tualkhansuan\nDemocracy paidan ah gambup vaihawmna Innpi (Parliament or Congress) pen dei (2) nih in kikhen hi.Innpi tung nung (Chamber of Nationalities) leh Innpi nuainung(Chamber of People’s Representatives) ahihi. Innpi tungnung a tu ding mipi palaite pen minam tuamtuam pan palai kikim a kisawl hi a, namlian namneu cih omlo satan kikim ciat lahna ahihi. Tua banah nampi te’n namneute nawmvalh in a nektum loh nang uh leh namneute in a mau minam ngeina (Cultures),lai( literature), pupa tawndan (Custom), kampau ( languages) leh namdang tawh kibang lo minam vaite a kepcing theih nang uh ahihi.1947 thukhunpi dung zui in Innpi tungnung ah nam tuamtuam te panmun ngahzah in –\n1947 Kawlgam Constitution a Athet Hluttaw palai sazian\nKawl te in Zomi te ngeina leh minam vai te a mang thang theihna dingin lampi tuamtuam tawh hanciam den hi. A masa in ” Chin Special Division” pen ” Chin(Zo) State” a hong piak ma in ” Zomi nam ni” pen ” Chin Special Division Day” cih tawh khel ding hanciam masa hi. 1974 kum thukhunpi zui in Chin Special Division pan Chin(Zo) State a hong piak ciangin “Zomi nam ni ” pen ” Chin (Zo) State Day” cih min vawh sawm leuleu uh hi.


url: =Lila Top in Blue | BAUKJEN UK\nHome / Shop / Lila Cold Shoulder Top\n£32.00 £59.00 £32.00 £23.00 - £59.00\nDarkest Navy Caviar Black Dark Grey Marl Pure White Selected Colour:\nReviews Average Rating 93 Reviews\nhttps://www.baukjen.com/uk/shop/lila-top-darkest-navy.htm TP759-DKN-10 Lila Cold Shoulder Top https://d16wp86s16nsnf.cloudfront.net/isabellaoliver/product/eb97061b.TP759-DKN-14_3.jpg/115x160.clip.TP759-DKN-14_3.jpg 32.00 GBP 59.00 InStock Shop Sale/Sale Tops & Tees Sale Beautifully designed Lila Top in [colour]. Shop the latest Baukjen womenswear collection now for stylish and flattering, effortless everyday looks. TP759 5 93 https://d23x084dcxncv3.cloudfront.net/isabellaoliver/product/150152c1.TP759-DKN-14_1.jpg/115x160.clip.TP759-DKN-14_1.jpg


url: =Start Over You searched for: Subject Landlord and tenant--New York (State) ✖Remove constraint Subject: Landlord and tenant--New York (State) Subject Neighborhood and Community Associations ✖Remove constraint Subject: Neighborhood and Community Associations Subject Files by subject ✖Remove constraint Subject: Files by subject Subject Rental housing--Law and legislation--New York (State) ✖Remove constraint Subject: Rental housing--Law and legislation--New York (State) Subject Rental housing--Law and legislation--New York (State)--Handbooks, manuals, etc. ✖Remove constraint Subject: Rental housing--Law and legislation--New York (State)--Handbooks, manuals, etc. Collection The New York State Tenants & Neighbors Coalition Records, 1970-2002, bulk 1970-2002 ✖Remove constraint Collection: The New York State Tenants & Neighbors Coalition Records, 1970-2002, bulk 1970-2002 Names McKee, Michael ✖Remove constraint Names: McKee, Michael Names The New York State Tenants and Neighbors Coalition ✖Remove constraint Names: The New York State Tenants and Neighbors Coalition


url: =Caspian Sea legal status conference kicks off in Iran's Mazandaran province - Trend.Az\nРусский\tAzərbaycan\tEnglish\tالعربية\tفارسی\t19 May 2013, 12:04 (GMT+05:00)\tSign up\nCaspian Sea legal status conference kicks off in Iran's Mazandaran province\n17 January 2013, 11:26 (GMT+04:00)\nThe national conference that aims to discuss the legal status of the Caspian Sea has kicked off in Iran Mazandaran province's Beshahr county, Fars reported.\nKazakhstan, Azerbaijan and Russia signed an agreement on the delimitation of adjacent sections of the Caspian Sea on May 14, 2003.Do you have any feedback? Contact our journalist at agency@trend.az Tags: Iran Caspian, Caspian Sea More news


url: =Zomi te Ciin thucin thuthang (1): Ngalkhawhang, Khuasia Meide, Pheisam ~ Thang Siangh :: ZOMI DAILY\nposted on 9 April 2015 at 9:15 pm Lomkholna: Article, Thangsiangh\nZomi te Ciin thucin thuthang (1)\nNgalkhawhang, Khuasia Meide, Pheisam\nEirope minamte inzong Ngalkhawhang taangthu sungah nakgen simsim uh hi. Amau Giants ci uh hi. Giant cihpen agol genna ahi hi. Lim abawl ciangin khetbuuk tawisak hamtang hi. Ama kivaakna hiam hisak hiam i thei kei hi. Amul sahin kingsak thelthal hi. Hapak neisak hi. Bangtak an-in ne a, bangtawh kivaak hiam ih thei kei hi. Dawi hiam, guh leh tangtawh nungta sahing hiam, kitheilo hi.\nZankim ta hi. A lawmnu naksia daapdaapin ihmu khin hi. Tua laitakin pen khamawk laitak ahi hi. Innsungteng taang pempamin kamu, ci-in gen hi. Siakhang tawlet ka-etleh, migol mahmah kgat singkhuahtawng tawi-in hong dingto hi, ci hi. Innnuai aa vokte hamin gultawnglam kidenna uh hi. Tawlet ah hong lut a, mihing cia hong pha hi, ci hi. A singkhuah tawi tawh nakhempeuh, so, so ci-in kawk kawikawi hi, ci hi. Aman agen ciangin ” Ngalkhawhang pau theilopi, so, so bek cithei hilo maw,” cizawlai hi.\nKhatvei kagangte khat vagiah-omin Ailaam mualah pai hi. A ciah ciangin Mualsuang kiphuhna khawlmun khatah zateepin khawl hi. A galmual ah meidee khat amalam naai a hongtai mu hi. A kuttsan leh amahzong, ” nong ngak oo mataw, mataw ,” cikik hi. A haatna pen mihing sangin haatzaw, a aw uunzaw ahihmanin a lungsim lawngpian hi. Mualsuang kiphut suangpeekpi beelin thau keksa-in napang hi. Taikhatna khawng panin a meidet kimu nawnlo hi. Tawmvei sungin nahthelhon leh singhiangdawn amalam naai-in huihpi in mut heethaat a, khengmai hi. Ciah kawmkawmin laulua ahih ciangin a thau keksa-in aging omna peuh ngat kawikawi a, naaklah liangin inn tung hi. Cikmah aa gamsung laungeilo pen tua ni-in khuasikmul tho laatlaat, lau buang ing ei, ci hi.\nPrevious: Leitung pilna tawh kivakna ~ Thang Siangh\nNext: Tulaai Leitung Thuthang Tuamtuam Updates April 9, 2015\nMalaysia, Kuching ah gial tampi kiagawp in lamdang kisa mahmah


url: =Tutung Zomi Minpua Party leh MP Tha Piak Ding Kilawm :: ZOMI DAILY\nposted on 16 August 2015 at 12:13 pm Lomkholna: Mangkhup, News, Zomi\nPasian nasemte leh a dangdangte Politician ih hih kim loh hangin gam huam sunga om mi khempeuh politician khut nuai ah om ahih manin hih ki telna tungtangah a kisailo cih kuamah a om kei hi. Pawl khat in Pasian nasemte na kicinglah se dah un aci zong om kha ding hi. Ahih hangin biakna thu leh bangzah ta in na pil a, na hau zongin hong uk mangte khut nuai ah ki om ngeu ahih manin vote khia thei a, khia theilo ahi zongin, politics tawh a kipeng thei kuamah a om kei hi. Pawl khat in Vote khia theilo ding teng internet ah awngawng a cih hangin Dong tuahna ah zong a khia theilo ding teng mah a lung himawh pen hizel hi. Tua banah Census 914 pan kipanin leitung bup a om Zomite lungsim leh sisan sungah Zomi ih hihna, za khat lakah sawm kua bangin zo khin hi.\nMailam hun ah party tuamtuam pan MP ding a hoih zaw, a kicing leh a muanhuai zaw tampi hong om phial zongin Census a kipan Zomi movement ih kipat a kipat vet, Zomite’ kipawlna sanga hong khual zaw ding lamet huailo hi. Tutunga kitelna ah Zomi party MP Candidate sung pan a muan huai a, a muan huai kei zongin ih deihna bulpi ah, Zogam aading hong phut sak ding, hong gensak ding, khantohna lam hong hon sak ding mi a kisam pen hi hang. Tua ahih manin ZCD pan MP Candidate te muanhuai nasa kei phial zongin ih minam itna tawh ih minam Party mah tutung limlim in tha piak ding kilawm pen ding hi. Party dang pan MP candidate te muanhuai kei cihna hilo a, ahih hangin ih minam itna tawh ih minam party mah tutungin piak ding kilawm hi.\nA zenzen in tu term sungah ih minam party leh ih piak MP te ih muan hong bat kei leh tua ciangin ih lungsim khat hei leng hoihlo ding hiam. Tua ciangin ih Zomi party pan ahilo party dang pan MP candidate dingte pen, amau in na zadah kei henla, minam veina taktak sangin angsung khualna tawh nasem nuam leh Zomi nam thupi ngaihsut khollo te hizaw kha thei hi. A tawptawpna ah inn gua hahlo gamgua hah ih suah khak ding lauhuai hi. A zenzen in tu a ih tha piak ding ZCD MP candidate te pen pia in ngah napi a kilawm banga hong sep kei leh ki thu hilh ngam dinga, tualo party dang pan hong kahte pen ki thuhilh ngam khollo kha ding hi. Leitungah omlai ih hih manin leitung thu pen leitung dan mah tawh kalsuan leng ki khiallo zaw khading hi.\nHih thu pen Zomi khat ka hihna leh Zogam ka veina tawh kong pulak khiat hi a, a mimal deihna, deih lohna hilo in Zomi Nam mit tawh ka et ahih manin na lungsim tawh a ki tuak kei leh a minam khan toh ding a deihna tawh hibang ngaihsun hi hong ci lel un. Lai nong simsak ka lungdam.\nZomi Zogam veina tawh,\nPrevious: Tedim News (16 August 2015)\nNext: “Ci” Na Bang Un\n16 August 2015 at 6:46 pm\nSia.Khup-aw ! Veina tak tawh mipi thu nong mopna hangin ,Cina ahilo Zomi tampi takte’ Natna dam tuam ding hi. Kong Support hi.\nVondeih Kep Ding – 130 (Dimno’ Pa)


url: =Malaysia Alor Star ah Operasi om, mi 16 kiman ~ ZD :: ZOMI DAILY\nposted on 25 January 2016 at 5:36 pm UTC+9:30 Lomkholna: Malaysia, News, Sawltak, Zomi\nKedah Immigration Department te’n Alor Star kuamsungteng ah tuzingsang gamsung siansuahna Operasi “Operation” bawl uh a, aguk om gamdangmi 16 ka mankhia uh cih pulak uhhi.\nState Immigration Director Mohamad Yusri Hashim in agenna ah hih Operasi pen zingsang 1:50am in akibawl hi a, Jalan Tengah, Jalan Putra kuamsung teng aki pheklek khitcaing in illegal in aom mi 16 ki mankhia cihi.\nAmatkhiat mi 16 te hoihtak a kancian uhciang in Kawlgammi pasal 8 leh numei 5 kihel cihi. Adang te pen Indonesia gammi, Bangladesh gammi cihte hi a, avek un kum 16 pan kum 45 gualpawl ahi uhhi cihi.\nAtamzaw Construction Site ah nasem hi uh a, pawlkhat tepen Alor Star sung Restaurant khawngah nasem in aom te zong kihel uhhi. Akimatna ahang pen Malaysia gamsung ah Passport neilo, Work Permit neilopi in nasem uh cihte hipipen cihzong Statement ah tuni in genkhia uhhi.\nTulaitak tua akiman te pen Alor Star aom Home Ministry Building pisung Immigration Lock-up ah kikemphot a, tuapan in hoihtak asitciankik khit uhciang in Immigration Detention Depot ah kipuak leuleuding cih kiza hi.\nAlor Star lamah meltheih tanau te aomkha hiam? Kawlgammi numei pasal akigawm in 13 bang kiman ahih manin lunghihmawh huai mahmah hi. Operasi taktak tawh kituakleng UN Card ihnei a, ihneikei zongin nasepna khuan akineilo hiphotmawk ahih manin, hongmanthei veve uh ahihi. ZD Sawltak #zomidaily\nPrevious: Malaysia gamsung ah migilo te’n aphu konglading uh cileuleu\nNext: Tuihual leh Hun in kuamah ngak lo hi ~ Dr. Sian Za Kham


url: =Tungzang khua ah tan 10 sang innpi (ake) mei in kang :: ZOMI DAILY\nposted on 12 October 2019 at 5:34 pm Lomkholna: News, Zingsol, Zomi\nOctober 12, 2019 ni zan hun laitak 12Am pawl in Tungzang tan 10 sanginn pi (ake) mei in kang cih thu kiza hi. Hih meikatna ah laisinna sangkhan te kang tum in sia-innte zong tampi kisia hi cih thu kiza hi.\n“Zingsang 12:30 Am hun in sanginn mei kang hi cih thu phone tawh hong ki ko khit phet ka gal et leh meikuang pen na lian lua khinta hi. Akipat pen 11: 30 PM (11- 10- 2019) hun kim hi kha ding in um mawh ing.\nKei zong Tuithang khua meiphelh zum phone ka setpah hi. Ahizong in meiphelh zum phone ngah zolo ka hihman in Tuithang Hausapa ka hopih hi. Tuithang hausapa in zong azanzan mah in meiphelh te na kaikhawm pah in hong kuan pheisak pah hi.\nMeiphelh mawtaw hong tunma in khuasung ah dak teng tum ngei gai in khuasung tuilakna te bottat in mipi in mei ka na phelh uh hi.\nTuithang pan aa tai 3 kim akigamlatna Tungzang khua ah meiphelh mawtaw zingsang nai 2:00 Am (12-10-2019) hun kim pawl in hong tungta hi. Kamsiatna tawh pawlkhat na kangtumkhinta hi.\nAkatna ahang pen tu in palik te le meiphelh te tawh ka kansan laitak uh hi” ci in Tungzang hausapa in Zingsol ah hong gen hi.\n“Ko alum khin phone hong lut in `Sia ih sanginn mei kang´ cih hong kigen ciang ko zong ka innkuan uh adahlua ka ci uh ling keei in tua pan Siapa zong zingsang ai 1:00Am (12-10-2019) hun azan azan in Tungzang pai pah vingveng hi” ci in Tungzang sangsia pipa zi in Zingsol ah hong gen hi.\n“Meikat kipatna pen Sianu Lia Lian inn sung pan hi aci om hi. Ahizong in Sianu Lia Lian tawh, kei tawh, adang sia pawl khat tawh Khuado sangkhak zang ding in Tedim ah mawtaw tawh aciah khia khawm hi ung. Ahang bel hong gencian thei keng. Pasian bek in thei inteh. Ahang bel Hausa te, palik te le meiphelh te tawh ka kansan laitak uh hi.” ci in Tungzang sangsia pipa in Zingsol ah hong gen hi.\n“Sangnau pang te laisin nading pen pi 90 azai hall khan khat om in tua sung ah ahithei bang in sang kikahsak phot leh aci hing hausa te tawh kikum in laisinna khan ding ka kawm uh kul thei inteh.” ci in Siapipa in hong genbeh lai hi.\n“Tungzang sanginn pi pen tan 10 sang (ake) angah zawh tukum tawh kum 4 acing hita in tu laitak laisin sangnaupang 480 om hi. Sangsia 28 om hi.” ci in Siapipa in Zongsol ah hong genbeh lai hi. Zingsol tanu te\nPrevious: ZAM Thupuak :: 13 Oct 19 (Malaysia Khuado sapna)\nNext: Lennupa ah C.D.A. kiphuan lo\nMyanmar, Rakhine State sungah gamdangmi 28 gunkuang tawh kiman ~ ZD\nISIS in Syria gam a Christian te zuih ding thukhun bawl\nMalaysia ah Zomi Nam Ni nuam mahmah – 3 ~ Hau Za Cin


url: =A theihhuai upna laang (No. 10) ~ Langh Khan Mung :: ZOMI DAILY\nA theihhuai upna laang (No. 10) ~ Langh Khan Mung\nposted on 27 August 2018 at 8:23 pm Lomkholna: Biakna, Langhkhanmung, News\nProsperity gospel leh hauhna (the gospel of wealth) :: Peek 1 upna nei-in tulsawm man ding van leh naa na nget leh piang hiaulo ding hi. Zeisu in nang ading kong deihsak bangin hong piang ding hi cilo-a, na up bangin hong piang ding hi. Morto Cycle upna ka neih leh Motor Cycle ka nei dinga, Motor upna ka neih leh Motor ka nei ding ci cih pen hauhna tawh kizom a thuhilhna uh ahi hi.\nPasian in a um khempeuh ahauh ding hong deihsak hi. Tua ahih manin a um mi khat zawng cih pen Pasian hong deihsakna huam sungah nungtalo cihna hi. Pasian a umte ihih manin hau ding, nopsa ding. Tua hileh Pasian’ minthang pan ding hi ci uh hi.\nHih a tungate pen LSTho a khiatkhialh manin a hilhkhialh uh ahi hi.\nJohan Thumna 1:2 Ka lawm it Gaias aw, nang na ci damin na vai khempeuh zong na maa pai ding hi, ci-in ka lamen hi. Kha thu tawh kisai lamsangah zong bangmah lungkhamna om lo ding hi, ci-in ka thei hi.\nHih LSTho mun pen a bulphuh phatdiak uh hi. Johan in Gaias a hopihna, a deihsaknate a pulakna ahi hi. Hih bulphuhin hau-in nopsak ding pen Pasian’hong deihsakna hi cih phawk ding kisam hi. Hinapi-in na san kei-a, na lak kei leh haivai mahmah ding hi ci uh hi. Johan in Gias a deihsakna hi-a, mi khempeuh ading hipah zenzenlo hi.\nJohan 10:10 Gutate pen a gu ding, a that ding, le a siasak ding bekin hong pai hi. Kei ka hih leh tuute a nungta maimai bek hi loin nuntakna cingtaak a neih theih nadingun a hong pai ka hi hi.\nHih zong a siiksan munmahmah khat hi. Leitung neih leh lam tawh kizomlo hi. “Nuntakna cingtaak” acih ciangin “nuntak tawntungna” ahk “Pasian’ukna gam sunga nuntakna” aci nuam ahi hi. A hong tung ding nuntakna akawk nuam ahi hi.\nHihte in a thuhilhna khempeuh uhah, Pasian pen thu-um mite deihna, lunggulhnate a tangtunna dinga nasem suaksak hi. LSTho’ hong hilh Pasian pen na khempeuh a piangsak Pasian hi-in, sep ding bangmahdang kullo hi. Na khempeuh tungah thunei Pasian hi. Pasian in khat peuh pen adamsakloh phamaw, a hauhsakloh phamawh hizenzenlo hi. Hong damsak zenzena, hong hauhsak zenzen lehzong i kilawm man hilo hi. Langh Khan Mung\nPrevious: Nungzui hoih leh kikhelna ~ Pau Khat Suan\nNext: Len Nupa vai muhna ~ Dr. Siambawi\nZangkong Nungakte’ Zia Pawlkhat\n2008 Gambup Thukhunpi leh Zomi State Galetna ~ Bob Tuangpi


url: =Trump in Putin aki hopihpah tading hi ci ~ TK Lian :: ZOMI DAILY\nposted on 27 January 2017 at 5:26 pm Lomkholna: News, Thangkhanlian, World\nJan. 27, 2017: US President Donald Trump in a sawt loin Russian President Vladimir Putin tawh kihona nei pah ding hi’ng cih ka lamen hi. President dingin ka cin’ in lungdampihna lahna in Putin in hong hopih a, thu bangmah ka kikum man kei uh hi. Ahih hangin thukikup khawmna nei ding hi ung cih ka tel hi ci-in Fox News ten a interview na-ah gen hi.\nTrump in Russia tawh kipawl leng ISte zawh khiat siang theihna dingin US leh Russia in kiphattuampih tuak ding hi ci-in Fox News-te kiangah gen hi. Hih ISte pen cinat huai mahmah ta hi. President Putin ka tel nai kei hi. Ahih hangin Russia tawh pang khawm thei leng ISte dona ah US adingin phatuam dinga, Russia adingin zong phatuam ding hi ci hi.\nNBC White House correspondent Hallie Jackson in a Twitter ah zan in Trump leh Putin in Kiginni ciangin telephone tawh kihona nei ding uh hi ci-in Trump administration source in ci hi ci. Zan in Kremlin spokesman Dmitry Peskov in bel a kiho hun ding uh kitel nai lo hi ci hi.\nRussian Foreign Minister Sergey Lavrov in zanhal in leitung bup-ah tona (challenge) nawkna dingin gam thum kipawlna khawmna (trilateral partnership) – Russia, US leh China kisam a cih pen Chinese Foreign Ministry spokesman Hua Chunying in zaknop na sa mahmah a, Russia, US leh China in leitung in tona a tuahte do khawm theina dingin hih bang kipawl khawmna China in kilunggulh mahmah hi ci hi. Hih banga kipawlna pen gamdangte elna leh ngimna ding hilo a, kua peuh in gualzo tek (win-win) kipawl khawmna hi ding hi ci-in Ms. Hua in gen beh hi.\nRussia leh China kinauna pen tu lian leh a beisa in hoih mahmah hi Ahih hangin China leh US kitanauna pen 2012 in Obama administration in Asia ah gamkeekna ding ngimna tawh “pivot” to Asia-Pacific region kici hong pat khiat khit nungin South China Sea buaina ah US hong kigolh hi. Tua hangin US-China kitauna nakpi takin siasak hi.\nSource : Sputnik and The Hindu/ Thang Khan Lian\nPrevious: India in Russia’ bawl SMERCH laihnading Rocket sitna neita ~ TK Lian\nNext: Mexico President in US azinding khawlsan ~ TK Lian


url: =Siamsin anei kua? :: ZOMI DAILY\nposted on 6 July 2016 at 11:52 pm Lomkholna: Article, Siamsin\nKawlgamah “Siamsin” cih pen 1965 kumin Yangon Sangnaupangte Siamsinten a phuatkhiat uh kipawlna ahihi. Tuahunin kipawlna cih zangtheilo ahihmanin Zomi Siamsin Tangsum naci uh hi. Tuahunma in nitumnalam gam omten Siamsin Kipawlna naneikhin uhhi.\nZomi Siamsin Tangsum cihtawh Yangon sangnaupangten nalianpi tampitak nasemkhia uh hi. Tuate sungah 1966 kum in Zominam puan nabawl uh a, Tedim-Tonzang sungbek thamlo Zomite omna muntuamtuam ah nahawmkhia uhhi. 1968 kum ciangin Zomi Zingsol Magazine cih laibu hoih mahmahkhat nahawmkhia leuleu uhhi. Zomi sangnaupangsung nopna, dahna khempeuh ah naki uap liailiai uhhi.\nYangon khuapi ah Zomite kitam nailo ahihmanin sangnaupang sungsum zatding akisamte adingzong sum leitawisakzel uhhi. Kumsimin maithak muakna le mangpha khakna zong naneiden uhhi. Tulaitak Siamsin lapi ci a i sakdenzong tuahun a sangnaupangte phuah ahihi.\nA hunhunin a kilaih toto Siamsin makaiten sangmansa U te thudotpi-in nei toto uh a, maban kizomto diamdiam hi. 1933 kum ciangin Yangon Siamsinten Ciimnuai Magazine Volume I cih laibu hoihmahmah khat hong hawmkhia leuleu uhhi. A kumkik cianginzong hawmkhia zolai uhhi. Hih Ciimnuai Magazine pen tunidong mahin Tedim-Tonzang sung sangkhempeuh phialah kimu theilaiding ka um hi.\nTu in ahihleh Yangon bek hinawnlo Kawlgamsung mun tuamtuam ah Siamsin Kipawlna om zihziah ta hi. Siamsin omna khuaciatpan a kilaihtoto makaiten thukizakna, nopna dahna kiuapna, maithak muakna le mangpha khakna, Excursion paina cihte kum simin kineitek ta hi.\n2005-2006 laisinkum ciangin Siamsin U ten Siamsin omna khuateng hong gawmtuah uh a, Universities-Myanmar cih hong piangsak leuleu uhhi. Tuakum mahin Siamsin Seminar I Tedim khuapi ah i bawlzo hi. Tu in Seminar IV asawtloin Tonzang khuapi ah i bawllai ding hi. 2003-2004 laisin kumin Kalay University Siamsinten Ngeisok Magazine hong hawmkhia uhhi. 2006 kum ciangin Siamsin Magazine Volume I cih laibu hoih mahmah khat hong hawmkhia leuleu uh a, tu in Volume III dong i hawmkhiazo hi. 2009 khal sungin Magwe Siamsinte amau le amau hanciamin Medial Trip khamtungah pai uhhi.\nHihteng khempeuh i et takciang Siamsin mi masatepan kipan tunidong nasepnate hoih le thupi kasa mahmah hi. A hunzui-in a kilaihto makaite hanciamnazong thupi kasa hi. Sangkah kawm a, hun tampi piakhia, sumlepaai tampi a omlo sungpan vaihawm kankan uh ahihmanin pahtakhuai kasa mahmah hi. Ahizongin makaiten amau mualsuang ding le maipha ngahnang a nasem kuamah om dingin ka lamen kei hi. Hih nasepna khempeuh minam a itna tawh asepkhiat uh hidinghi cih ka lamen hi.\nTua ahih manin a beisa a Siamsin masate nasepna le kalsuanna tuamtuam te a hoih mahmah bangin hong pailaiding khangthak Siamsintenzong tua bangmah in kalsuanto laiding ka lamen hi. Siamsin mintawh nasepna khempeuh pen minam adingin akisem hicih kei muhna le ngaihsutna ahi hi. Khangthak Siamsinten zong i sepna khatpeuhtawh kei Siamsin a neipahing kici kei ni. Siamsin a nei pen minam hi kacici hi. Nang bang ci ngaihsut…..? Siamsin Awging\nPrevious: Pasian Kammal leh Christian Innkuan ~ Bishop Lian Khen\nNext: Zomi Khawmpi USA 2016 kamuhna thu 16


url: =China kumpi nuai ah Hong Kong bit nawnlo :: ZOMI DAILY\nposted on 28 May 2020 at 10:52 am Lomkholna: Hongkong, News, World\nChina kumpi in Hong Kong mipite tungah a kul bangin thusitna leh gawtna pia thei, cih thukhun thak khat Thursday ni taangko dingin a kisak laitakin Trump kumpi in China tungah bangci bangin gawtna pia thei ding ci-in vaihawm hawm hi. Hi bangin USA leh China kikal lang nih kimuanlahna kawmkal ah Hong Kong pen China kumpi thuneihna nuai ah bit nawn lo, suakta nawn lo hi, cih thu Mike Pompeo in hong kitaangko khia hi.\nState Secretary Mike Pompeo in tuni a genna ah: “US State Department in Hong Kong pen China nuai ah bit nawn lo hi cih kitel hi,” ci-in gen hi. Trump kumpi makaihna nuai ah US kumpi in China leitaw lam gam tawh sumbawlna khakcip ding maw, gakcipna khat bawl zaw ding… ci-in a ngaihsut laitak ahi hi.\nHong Kong tungah China kumpi in a ut bangin mipite thusit theihna leh gawtna thukhun thak a bawl pen Hong Kong adingin sih dak ging mah tawh kibang hi, ci hi. Hong Kong in China gam a om ngei lo suakta tak a thugen theihna, suakta tak a mipi kikhop theihna, suakta tak a amau leh amau vaihawm a thukhen zum pan thukhen theihna nei uh ahi hi.\nA zenzenin US kumpi in sumbawlna lam gakna maw gawtna a bawl leh tua pen a beisa kum zalom lai pek pan a leitungbup sumbawlna mun thupi Hong Kong adingin vaisahpi khat suak ding hi. Tua pen China kumpi adingin zong gawl kimeksak tawh kibang ding ahi hi. Bang hang hiam cih leh sumbawlna leh vanpuakna ah Hong Kong tawnin leitungbup tawh tuipi tawnin kizom uh hi. Hong Kong bulphuh sumbawlna ah China mihaupite tampitak kihel uh hi.\nTulaitak a Trump kumpi geelna pen a beisa kum a China kumpi tungah gawtna a piak dan mahin Hong Kong pan a US hong kipuak vante tungah gawtna liau sum hon khat bawl sawm hi. China kumpi in Hong Kong mipite ut ut a bawl theihna ding thukhun a kipsak dung zui-in US in hih bangin geel sawm ahi hi. US State Secretary Mr. Pompeo in Congress ah, “Tuni-in Hong Kong pen 1997 ma USA tawh kizop bangin kizom theinawn lo hi.\nHong Kong in China nuai ah suahtakna nei nawn lo hi. Hong Kong pen China gambup adingin a suakta leh a etteh huai a khangto mipite cihtheihna phualpi khat hi dingin lametna i neih ngei pen tu-in tua bang hi nawn lo hi. China kumpi in ama ut bangin tu-in peipuang ta hi,” ci hi.\nPresident Trump bek hi loin US ulian tampite in China kumpi gamtatziate mitphia loin encik den a, a sawt loin President Trump in Hong Kong tawh kisai sumbawlna thusuah executive order khat tangko ding hi.\nHong Kong pen Britain kumpi in 1964 kum a thukimna om bangin 1997 kum July kha in China kumpi tungah ap ahi hi. 1992 kumin US kumpi in Hong Kong pen Britain kumpi nuai a a om lai bangin kizopna a ngei bangin neihpih ding, cih thukhun kipsak uh a, tua thukhun pen tu-in ngaihsut phat loh phamawh ta, ci uh hi. A beisa kum November kha sungin mipi lungphote tungah China kumpi sawltak palikte tatsia lua hiam gam lua uh ahih manin US kumpi zong lung nuam mawh mahmah khin ahi hi.\nHi bang thu teng leh Covid-19 hang teng khawng tawh tulaitakin USA leh China kumpi pen kingik ngik uh a, Taiwan gam tung, Hong Kong tung leh South China sea kim teng ah galkap thahatna kilaklak uh ahi hi.\nMore: Hong Kong ah numei khatin thautawh mi 4 kap, 1 si in 3 liam\nPawlkhat in leitung galpi thumna piang ding hi, ci uh a, ahi zongin gal piang taktak leh sum tam bei lua, mi tam si lua banah lang nih in metna bangmah lemlawh om tuan loin supna vive hi, cih tel mahmah uh ahih manin galpi piang ken teh, a ci zong tampi om hi. Source: The New York Times/ The Tedim Post\nPrevious: Midik tang leh gupna tanlo, midik suak leh gupna tan ~ Evan. Suangh Dal\nNext: Gamgi vai in China leh India langnih galkapte ki galging uh


url: =Malaysia Zomi ~ Good News\nKhe tattatna peuh ah Khe kingakna mun, Nasem takpi Khua-ul luang datdat a nektawn zonna mun Malaysia gamah Zomite' dinmun pen i nung, i mai, i vei, i tak ah dipkua kawmsa-a khuasakna gam hi-a, Gam-uk Kumpi te'n illegal ci-in, cikziat huaitak in ong ban mat ziahziah lel uhi. Mihing tektek Ganhing banga kibawl lawmlawm ci-in, ka ngaihsut khak sim-in ka khitui tak keuhkeuh hi. Hibang dinmun ah Zomi bekbek tulaitak in 500 valbang Thong sungah ki om lai hi. Ann zong gina tak-in kipialo-a, nat le sat hunah Zatui, Zaha a hun a phat in kingah lo lai hi.\nTua kawmkal ah i biak anungta tawntung Pasian' kepna hangin, Zampi Khuami Pa Thang Deih Lian tawh akibangin Zomi sinsen 30 val tuni, Nov. 22, 2013 Friday ni-in, hong suak takhia thei banah avekpi mah-un UN Card ngahsa le cidam tak-in ong suak takhia uh ahih manin, Zomite ong cing tawntung Pasian min i pahtawi phapha hi. Sang pen Pasian a min thang tawntung tahen!\nTuni-a hong suak takhia Zomi 30 valte pen Semenyih Camp vive pan ahi uh-a, nitak nai thum pawl-in Semeyih Camp panin UN zum zuan-in ong ciah uhi. Nitak nai nga valdeuh hun-in UNHCR zumpi Kuala Lumpur hong tung uhi. UN Card vai tawh nai khat le alang sung Officer ten abuai pih khit uh teh Sanggam melmak hun-in UNHCR zumpi pan-in, ong suak tasiang uh-a, UNHCR Card angah ban-vuah a lamsap ding-uh mi khat ciangin, RM. 30 ciat tawh UN te'n huh lai uhi.\nBangbang ahizongin Zomite ong nelhsiah ngeilo Israel te' Pasian pen Ei Zomite' Pasian ahihna ahunhun leh amunmun ah kilangh tawntung a, Eite ong angvan tawntung ahi, Pasian' itna pen Zomite adingin kicing tawntung ahihna kamuh ciangin, khasiatna khitui khempeuh lungdamna khitui hong suak hi. Thong sungah a omlai i mipih te' adingin, thungetna tawh ma panglai-ni, ci-in, kong muan Zomi akua mapeuh tungah kong tangko khia hi.\nDal Sian Hung\nMob: 012-3536368; 016-6705999


url: =Malaysia Omte REMEDI Kisamh Hamtang ~ Thu Tatuam (Siyin News)\nMalaysia Omte REMEDI Kisamh Hamtang\nWednesday, November 05, 2014 Refugee Taw Kisai No comments\nUNHCR card tawi peuma in IAD le Tune te vaihawmna le deisakna taw hong vawt sak nat le damngawl vai taw kisai suutpom aamakhaan ahi Refugees Medical Insuarance (REMEDI) lei hamtang tu in khat vei hong hanthawn thua ing.\nUNHCR card nei ngawl laite zong ACR Care member luut hamtang tu in hong hanthawn khawm hong kaizawn ing. ACR care na tawi sung, UN card na nga zazen le ACR care a tu na bo nate val thong ngawl tu hi. UN card na tawi ciang Remedi lei kul hi. Remedi na lei ciang ACR care ah na bona sum teng doppha in Remedi ki lei thei tu hi.\nAhi zong, ACR care kumkhat a cing zo (ahi bale) ACR care pan nop tuam na nga ngei zo ahi le Remedi atu abosa sia nangma ii na piak siat kul tu hi. A ki tel bale dong kik ta vun.\nCommunity sung cidamna taw kisai a ki pia khia nuamte atu.\n1. Kum 18 tungsia hi tu.\n2. UNHCR card tawisa hi tu.\n3. MS office zang thei tu.\n4. Minam pau le Mangpau puak vaset pauthei tu,\n5. Numei ki deizaw.\nIAD: mlsluiad@unhcr.org ah direct ki seau thei hi.\nCOBEM: cobemethnics@gmail.com ah zong ki thak thei hi.\nHeak nop thua a om le: Amos, Mb: 012-2008 460 / ahi bale Wonna, Mb; 016-3440 992 ah kidawp thei hi. (By : Amos Haukim)


url: =Phalbi khuadam hun sese :: ZOMI DAILY\nPhalbi khuadam hun sese\nposted on 9 January 2014 at 12:36 pm Lomkholna: Article, Zomi, ZomiQuavadis\nPhalbi khuadam hun sese!\nPhalbi khuadam hun sese bang hangin Pasian in a tapa Zeisu suahni ding in hong teel tuam deuh se ahiam? Ken bel theihpih zo keng, ahizongin ka kankan ciangin Laisiangtho siam mahmah ka lawmpa Sya Khoituang in hibangin hong gen hi, “ Phalbi khuadam hun leh Judah mite kisim hun (census) kituak a hihna tawh kizuiin Pasian in a tapa Zeisu hong suak hi cih thu Judah mite bek hi lo in mipil pente leh mi nuainung pente’n zong theikim leh a deihna hangin Phalbi hun Pasian in hong teel hi” ci hi. Tua khit ciangin ka maisuah hong en a, lungkim tuak ong sa lo hiding hiam “ Laisiangtho in ahun acin ciangin..” cih thu tawh hong khup hi. Hi ka sa mahmah mai a, ka um pah hi.\nLaisiangtho thu tawh kisaiin kei kong gen theih ding thu tawm mahmah himah taleh hong kigen teng leh ka zaakthu teng ka gawm tuah a ka khil khopkhop ciangin kei muhna ah khuahun thum om a tua khuahun teng lakah Phalbi in thupha ngah penpen hi. Thupha angah phadiak Phalbi leh ki Itna ki Ngaihna pumkhat hong suak khawm pah uh hi cileng kikhial lo ding hi. Bang hang hiam cileh Itna khempeuh lakah a lianpen Itna, a bei thei lo Itna tawh hong It ih biak Pasian in ama tapa Zeisu hong suahna dingin Phalbi khuadam hun hong teel hi. Tuamah bangin khangno kumcing khin a tamzaw in zong hih hun sungin amau ki Itna hong taksuak sak uh a amau bek hilo nupa kilem ngei khollote zong hih hunsung mahin hong ki It phadiak uh hi.\nLaa khat in “Ngaih mel lah hoih semsem” ana cihpen Phalbi khuadam hun sunga mihingte nunzia laphuakpa in amuh ciangin hibang laa hoih hong phuak khia hikha dingin zong ka ummawh hi. Phalbi hunsung mahin sumbawl khualzinte hitaleh pilna sin naupangte hitaleh muntuam gamtuam aa om tuam khempeuh phial a lung uh leng ahihman in innlam zuan in hong ciah uh a, nuamtak in innkuan in\nlawm leh gual tawh omkhop ding thupi ngaihsut penpen uh hi. Hih Phalbi khuadam hunsung mahin hundanga biakinn sual siik ngei het lote’n zong biakinn leh kikhopna innte hong zuan tangtang uh hi cih thu ka muh ciangin Phalbi khuadam hunin mihingte lungsim kheel zo a, muntuam gamtuam a kikhente bek hi lo lungsim ngaihsutna tawh a kikhen mi tampi hong gawmtuah in hong kaikhawm hi ciin ken ka mu hi.\nKei mimal ngaihsutna leh kei muhna panin khuahun khempeuh lakah Phalbi vanglian pen a, tua ahihman in Pasian inzong ama Tapa zeisu hong suahni dingin Phalbi khuhun hong teel sese hidingin ka ummawh hi. Ka lawmpa Sya Khoituang hong genna ah “Judah mite bek hilo aksi thusin mipilte leh gampalak a tuucing mi nuainung pente’n zong Zeisu amuh ding uh deihna tawh Pasian in Aksipi leh vantungmite sawl hi” ci hi. Tua Aksi lamdang mahmah zong tuakum Phalbi hunsung sese bekin kilang hi. Ahizongin Phalbi in vaang anei hizaw ding maw, Pasian in ateel tuam deuhse manin vaang anei hizaw ding cihpen thutuam hong hi leuleu ding hi.\n…….Francis Lamthang (Zomi Quavadis)……..\nPrevious: Gualzawhna thusim\nNext: Lungnopna koi ah omhiam?\nHosts required to report tourist info to Immigration\nJESU pen Santa Claus tawh kiteh theilo hi ~ Hau Za Cin\nLungdambawl thulaigil taktak! ~ Khup Khan Thang\nIndonesia Muslim te nekding in akizuak Satay sa em te lakah voksa kihel\nKha 10 bek aphapan naupangkhat golgawp in 28kg phakhin a, ki lunghimawh mahmah\nKammal kilawm pawlkhat (Azom 31 March)


url: =Tulaai Leitung Thuthang Tuamtuam Updates April 12, 2014\n· Kachin gaalkaap KIA te leh Kawlgam gaalkaap te Bamaw huam Mansi kuamteng ah April 10 nipan tuni April 12, 2014 nidong kikaap ngeekngeek in Thaulian nangawn zangta uh ahihman in khuanu khuapa mi 1,000 vaal Inn le lo nusia in China gamlam ah gaaltaai uhhi. Thungetna ah phawkciat ni\n· Solar ImPulse-2 kici Sathau thunkuullo Ni tha zang a aleengthei Vanleeng kibawlkhiazota hi ciin Switzerland gamte in taangkokhia uhhi. Ongtungding May kha sung ah sinkawikawiding uha, 2015 ciang leitung kiimvial in leengkawikawi tading cih genbeh uhhi.\n· Kawlgam Nipydaw HighwAY pi tung ah April 12, 2014 zingsang nai 2 pawl in Bus khat leh Mawtaw neukhat kipuakha in meikuang ahihman in mi 12 sipah in mawtaw geel kaangtum a mi tampi liam uhhi.\n· 2015 kumciang President a ut mahmah Upper House Speaker Tura U Swe Mann leh Chin President Xi Yinping te April 11,2014 ni in China gam Beijing khuapi kimukhawm uha, Mr Xi Yinping in China leh Asean akinaih theihnading in Kawlgam tawh khut kileending ci in kamciampia hi.\n· Nigeria gam saklam Borno state sung ah Boko Haram gamnuaimi te in April 10 nipan April 12, 2014 ni sung khuasung teng bansim uh ahihman in mipi 135 si hi ci in Nigeria kumpi thuneite in pulaakkhia uhhi.\n· Ukraine gam nisuahna lam Kramatorsk khuapi sung ah Palik zumpi Russia gamtawh kigawmding adeih thautawi pawl in April 12, 2014 ni in buluh in sut leuleu uhhi. Hihtawh kisai in US Secretary of state John Kerry in Russia makaite hopih a, Vice President Joe Biden zong Kiev khuapi ah vazinding in taangkokhia hi.\n· India gam Chhattisgarh state sung Maoist migilo te in bomb nasiah uh ahihman in Ulian pawlkhat tuanna Bus 2 puakkham a mi 12 si in pawlkhat liam uhhi. India gamsung kiteel laaitak zong ahi a hih Maoist migilo ten kiteelna nawngkaaisakding cin ataangkosa uh zong ahihi.\n· Australia gam gaalkhat Solomon tuikulh tung ah 7.6 Magnitude haat zin linna April 12, 2014 ni in oma hihmun ateengte Tsunami piangkhading ahihman kidawmding in thuneite in hilh khol uhhi.


url: =Lai Siangtho | Siantongluan.net\nLai Siangtho |\nChristian pawlpi a kipat cil hun in, Thuciam Lui Laibu simloh Bible minpua Lai Siangtho cih bang om nailo hi. Ahi zongin nungzuipite leh sawltakte’n gupkhiatna tawh kisai lungdamna thute thu-um mite tungah kam tawh (Oral) ahi zongin, laikhak (Epistles)tuamtuam tawh ahi zong tatsatlo in hilh-in gen den uh ahih manin tua thu-um mite khempeuh zong upna lamah na picing mah mah uh hi. Jesu thu a um mikhempeuhte pawlkhat/pumkhat hong suak uh a, tua kipawlna sungah a kihel mite pen "Christiante" cih min hong ngah hi. Amasa penpen Christian ci-in a kisapna mun pen Antioch khua ahihi. Tua thu-um mite Synagogue a kici Jews minamte kikhopna inn/munte-ah hong kikaikhawm uh a, tua kikhopna munte-ah a kisim laibu pen Thuciam Lui laibu hi-a, tua in thuzui masate a dingin Lai Siangtho hong suak hi.\nSawltakte hong khangham tektek ta ahih manin, Christian thuzui masate in khangthakte a ding akhualna un Lungdamna thu tawh kisai sawltakte hilh thute leh Topa Jesu pianzia/tangthute sawltakte in lai tawh hong gelh khiat na ding uh lunggulhna hong nei uh hi. Tua tawh kizawitawn in St.Paul laikhakte leh sawltakte laikhak tuamtuamte hong piangkhia ahi hi. Sawltakte phak zawhlohna khua leh munte-ah tua laikhakte pen kikhopna leh biakpiakna hun sungah kisim hi. Tua zawh a sawtlo ciangin, Topa Jesu thu a kigelhna (Four Gospels) Lungdamna Lai Siangtho Bulite hong piangkhia leuleu a, lungdamkoh nekkhawm biakpiakna munte-ah zatpi in hongnei ta uh hi.\nKum zalom nih pawl ciangin, Gnostic heresy a kici pawlpi upna thu alangdo pawlkhat hong piangkhia a, tuate in Sawltak Peter leh sawltak dangte at Lungdamna Lai Siangtho cih min puasak in Topa Jesu nuntakzia tawh kisai amanlo thu pawlkhat hong phuaktawm in Pawlpi leh thuzuite hong nawngkai sak uh hi. Ahi zongin tua hun laitak in France bible gam Lyon khua-ah Bishop a sem St. Irenaeus in Pawlpi in Kha Siangtho makaihna tawh Lungdamna Lai Siangtho in a ciapteh Laibu 4 bek om a, tuate in, Mate, Marku, Luka leh John te hi, ci-in khauh tak in na dawngkik hi. St. Irenaeus pen Lungdamna Lai Siangtho bu 4 leh St.Paul laikhakte Lai Siangtho man taktak hi ci-in hong ciaptehsak masa penpen RC bishop ahi hi. Ama hong ciaptehsakna hangin New Testament akici Thuciam Thak Lai Siangtho a kinei hong suak hi.\nAD 313 kum ciangin, Constantine’s decree a kici Upna suahtakna laipi Emperor kumpipa Constantine in hong hawmkhia in, Pawlpi bawlsiatnate hong veng ta a, Christian thuzuite upna thu-ah suakta takin hong nungta thei ta uh hi. Alianbel Siampipa leh Siadawpi te’n zong pawlpi tawh kisai nasepnate tangzai takin hong sem thei ta uh hi. Tua dung zui-in AD 360 kum in Laodicea a kici khua-ah Khawmpi khat hong nei uh-a, tua mun panin Alianbel Siampipa le Siadawpi te ki thukimna tawh Thuciamlui leh Thuciamthak sunga kihel ding laibu teng hong tangko khia uh hi. Tua zawh kum 7, AD.367 ciangin Pope Damasus in Greek kamtawh akigelh LST pen avekpi in Latin kam tawh aletkhia dingin St. Jerome sawl hi. Tua hun laitak in Latin kam pen leitungah a kilimzat mah mah hun ahi hi. St. Jerome in zong Pope thupiakna mah bangin hong semkhia a, kum 30 khit AD 397 ciangin hong zo siang taktak ta hi. Tua a kiletkhiasa Laibu khempeuh Bukhat in kigawm in tua pen Pope Damasus mah in Bible ci-in min hong vawh sak a, tua min pen tuni ciang dong akip suak ahi hi.\nHih bangin Laibu khat-in hong piankhiat theihna dingin asem abawlte kuate hi-a, bang tanvei sawt hiam? cihte zong alung ngaih huai mah mah thu khat ahi hi. Thuciam Lui pen Septuagint a kici Greek kam tawh a kigelh Laibulom hi a, Palestine gam pualam a om Jews minam te’n kum sawtpi a zat khitsa uh ahih manin kizang paisuak thei hi. Ahi zongin Thuciam Thak sunga kihel ding laibute ahih leh nasiatak in sittel/kantelna kisam ahih manin tua hun-a thunei Alianbel Siampipa leh Siadawpi te’n buaipih mah mah uh hi.\nBible hong pian khiatna tangthu i et ciangin Vantung pan in hong kiasuk hilo a, Kha Siangtho lamlahna/makaihna tawh huntampi, tha gui thatang tampi leh ngaihsutna tampite a kigawm khit teh tua hun laitak a thu nei pi Pope Damian in Bible hi ci-in hong ciaptehsak manin tuni in ei Christiante i kiangtanpih mah mah ahi, Pasian Kammal bu or Lai Siangtho or Bible a kinei ahi hi.\nTedim Lai Siangtho / Laibu: Lai Siangtho


url: =WhatsApp khantawn FREE in ki zangtheita :: ZOMI DAILY\nWhatsApp khantawn FREE in ki zangtheita\nposted on 21 January 2016 at 12:38 am Lomkholna: News, Sawltak, Tech\nEi Zomi te’n WhatsApp sangin Viber ih limzatzawk hangin, mi namdang te’n WhatsApp limzat mahmah uh a, leitungbup ah WhatsApp azangpen mi Billion khatbang cingdekta kici hi.\nLeitung muntuamtuam gamtuamtuam ah ih omphial zongin Second khatsung in leitung thuthang ahi zongin, innkuansung vai leh vai khatpeuhpeuh olno takin WhatsApp tungtawn in ki thuza ziauziau thei ahih manin thupi mahmah hi.\nTua ahih manin, hihzah in mite adingin athupi WhatsApp pen kumsum ahih keileh Subscription Fee ka lanawn keiding uhhi ci’n WhatsApp te’n tangko khiata uhhi. Nidang in WhatsApp te’n amasa kumkhatsung amawkna Free in zangsak uh a, kumkhat khitciang in US Dollar $0.99 kumsum ala uh ahihi.\nWhatsApp azang Users tampitak te in kumsum Subscription Fee piaknading in Credit Card ahih keileh Debit Card cihte neilo uh ahih manin, kumkhat azatkhit uhciang in alawm agual te uhtawh Contact kitat uhhi. Tuabang aom nawnloh nading in kumsum ki lanawnlo dinghi ci’n WhatsApp te’n genkhia uhhi.\nTua hi a, tulaitak na WhatsApp zat ii Setting > Account > Payment Info ah napai lecin, Service expiration akicihna muh ah “Lifetime” ci’n khantawn amawkna Free in zattheih nading hongpia uhhi. Azenzen in tuamun ah Lifetime akicih naikeikhak zenzenleh na WhatsApp Version pen Latest Version ah Update bawllecin lemthei khading hi.\nRelated: WhatsApp tawmveisung nawngkaina om ~ ZD\nTuaban ah WhatsApp pen kumthak akipan Browser tungah Direct in kizangtheita hi. ZD Sawltak #zomidaily\nPrevious: Zomi Ngalliam Khat Tualkiatna (Dahna Thuthang)\nNext: Itna bucing (Margarete Gawtier) Part 5\nMyanmar, Hpakant ah suangkhuk kicim leuleu, mi 17 sikhin


url: =Top Lage | Gewerbeconsulting\nZürich Kreis 3: Restaurant zu verkaufen (Réf. GCG1012)\nPreis: 195’000,- CHF\nMiete: 11’600,-CHF inkl. NK


url: =Aung San tanu Suu Kyi na thei takpi hiam? ~ Hau Za Cin :: ZOMI DAILY\nKum 65 a pha Aung San tanu Suu Kyi (suh-cii ci-a sim ding) na thei takpi hiam? Tuma kum 21 sungah kum 15 ama inn ah kikhum cip in Nelson Mandela zawh ciang leitung politics hanga a kikumcip lak pan minthang penpen lai hi. Amah banga kikhumcip tu laitakin China gam ah Mr. Liu Xiabo hi a, amah zong 2010 Nobel Peace Prize kipia hi.\nKum 15 a kikhumcip sung in a pua lam tawh kizopna khempeuh kisutat a, nung Ninoni hong kikhah khiat ciangin mite in mobile phone tawh amaan la nuam uh ahih manin lamdang sa in a kibu liang hi. Mobile a khatvei muhna hi! A lim bel mu ngei a, Nov 13, 2010 niin a taktak in muta hi. Mi khat in a tapa Kim, Bangkok a omtawh kihosak a, a pauna ding theilo, a ngaihna ding theilo, lamdang sa kawm, a theih ciang, “zat theih mahmah hi,” ci hi. Kum 21 sung leitung thupiang peuhmah a taka theihna neilo a, a gal zak, mi kamleng a zak khawng hi lel a, ahi zongin a kikhahkhiat ni in maitai leh nuihmai tawh mipite mai ah thugen hiathiat hi.\nAmah kua hi hiam cih na tel hiam, themkhat suut ni.\n1945 June 19 ni in suak a, apa min Aung San pan “Aung San” la in, a pi min pan “Suu” la a, a nu Daw Khin Kyi min pan “Kyi” la in “Aung San Suu Kyi” kiphuak hi. U pasal nih nei a, a upa pen San Diego, California, USA ah om in US citizen suak a, a laita pen a neulaiin tui kia in si hi. A suah zawh kum 2 ciang a pa Aung San kithat hi.\n1960 kumin a nu Burma Ambassador to India in kisawl a, amah Lady Sri Ram College, Delhi ah sangkah hi.\n1964-67 sung Oxford University nuai a St. Hugh’s College ah B.A. in philosophy, politics and economics sin a, tua mun ah nu leh pa taangin in a zat (local guardian) pen Lord Gore-Booth, nidanga British ambassador to Burma and High Commissioner in India ahi hi. Hihte inn ah a pasal ding Michael Aris tawh kimu uh hi. A pasal in Tibetan civilisation thu a sin ahi hi.\n1969-71 sung New York ah sangkah zom dingin pai a, ahi zongin sangkah zomlo in U Thant UNO Secy General a hih laiin UN office ah Asst. Secy. of Advisory Committee on Administrative and Budgetary Questions sem a, nitak ciangin Hospital ah cina te kem in volunteer pai zel hi.\n1972 January 1 in Marries Michael Aris tawh kiteng a, anih uh Bhutan ah Bhutan kumpi laihilh ding leh lai teisak dingin pai uh hi. A pasal nasep a huh kawm in amah Research Officer in the Royal Ministry of Foreign Affairs kisemsak hi.\n1973 kumin tapa khatna Alexander, London ah piang a, a nihna Kim pen 1977 kum in suak a, a nau kep kawmin a pa tangthu kanin laigelh a, Leaders of Asia series ah suaksak zel hi. A laigelh leh thukan mah zomto den a, apa thu ban ah Burma thu lim kan diak in, a pasal sepna Bhutan thu zong ahih theih bangin huh zel hi.\n1988 kum March 31 niin a nu stroke ngah cih a zak ciang a zingsang vanleng masa pen delh in Yangon tung a, Hospital pan amau inn Inya Lake gei University Avenue ah a kem hi. July 23 ciang General Ne Win kumpi kum 1962 pan a sep pen tawp a, gamsungah mipi deihna tawh kitel kumpi neihna ding lungphona nasia tektek hi.\n1988 August 8 niin (8888 ci a kiciamteh pen) gambup ah mipi lungphona piangsak a, mipi khamna in galkapte in thaulawng mipi lam ngat ahih manin tampi si hi. Aug 15 niin Suu Kyi in ama nuntakna ah politics a khoihkhak masakna pen dingin kumpi tungah laikhak a, kitelna a om theihna ding gen hi. Aug 26 niin Shwe Dagon Pagoda mai ah mipi tul tampi mai ah , “Democacy Kumpi” a omna ding thugen a, a pasal Aris leh atapate nih zong om hi. Sept 24 niin National League for Democracy (NLD) phuan a, aman General-Secy sem in, “non-violence and civil disobedience” bulphuh uh hi. [Mahatma Gandhi policy tawh kibang hi]. Khualzin ding kikham taleh gam sung mun tuamtuam zin kawikawi in amau policy a tangko kawikawi hi. Dec 27 niin a nu Daw Khin Kyi in a nusia hi.\n1989 Jan 2 niin a nu kivui a, mipi mai ah, ‘ka nu leh pa in Burma ading a sih dong un sem uh hi, kei zong ka sih dongin ka sem ding hi’ ci hi. Gamsung zin kawikawi in amau policy tangko kawikawi a, a kiphallo ahih hangin hih teitei hi. April 5 niin Irrawady Delta Incident ci a kiciamteh ah a paina ding ah galkapte in phallo in thaulawng ngat uh a, amah laulo in pai teitei ahih manin kap ngam tuanlo uh hi. Tua manin July 20 ciang kiman a, kikhumcip in aman anne nuamlo hi. A pasal in England pan delh a, a tate in ompih hi.\n1990 May 27 ni a gambup kitelna ah ama pawl National League for Democracy (NLD) in 82% tawh zo a, ahi zongin kumpi kisemsaklo hi. October kha ciang Rafto Human Rights Prize kipia hi.\n1991 October 14 ni in Nobel Peace Prize ngah ding ciin kipulak a, Dec 10 niin a tapa te gel Alexander leh Kim in va laksak a, amah kikhumcip lai hi. Ama thugen “Freedom from Fear” kici laibu in Penguin in published sak hi.\n1995 kum ciang a kikhumcipna pan kikhah a, ahi zongin vaksuk vaktoh phallo uh hi.\n1999 March 27 niin a pasal Michael Aris in London ah sihsan hi. A pasal in a sihma in khatvei Burma hawh nuam lai in ciin ngen a visa ngahlo hi. A zi tawh a kimuh nunung uh 1995 Christmas ahi hi.\n2000 kum pan kipan a kikhumcip suaksuak hita a, 2007 kumin khatvei mipi te mai ah hong kilang pak hi. Tua hun a Buddhist monk te lamzuihna a hopih pak ahi hi.\n2010 kum November 13 niin a kikhumcipna pan kikhahkhia a, mipi tampi in na dawn in a zingciang NLD office ah mipi mai ah thugen a, BBC News tawh interview nei hi.\nA kikhumcip sung bang hih? Laibu sim, thahatna ding exercise la, piano tum ban ah French pau leh Japan pau a siam mahmah nading kisin hi. A pasal si ding lupna tung ngak in a om laitak kumpi te in “va veh in” ciin sawl uh a, amah pai nuamlo hi. A ciahkik theihloh ding lau ahih manin.\n2007 kuma BBC interview na ah Burma democracy movement nakpi in ki sumit den ahihna thu a kidot ciangin, “Burma ah democracy si nailo hi. Kua mah in mipi khaktan suakzo cih omlo ding a, suahtakna zong kikhaktan zuak ding cih om theilo hi, ko hun hong tung ding hi,” ciin British thuthak saipa John Pilger dotna dawng hi.\n(In a rare interview in 2007 during the uprising that was brutally put down by the military, she said democracy was “not finished in Burma”.\n“No matter the regime’s physical power, in the end they can’t stop the people; they can’t stop freedom,” she told British journalist John Pilger. “We shall have our time.” http://www.bbc.co.uk/news/world-asia-pacific-11685977)\nMi tampi lungsim ah lametna lianpi a neisak numei khat ahi hi. Amin i zak mun mahmah hangin amah kua hiam cih i mangngilh khak leh ci a… i theihsa vive ahi phial zongin… Hau Za Cin\nPrevious: Interview with Kap Thawn Tuang (E-Tuang)\nNext: Cope Centennial Jubilee ~ Sawm Lian


url: =Minam le biakna a tawisang Sia Tualdo ~ Lian Tuang :: ZOMI DAILY\nposted on 25 July 2019 at 6:18 pm Lomkholna: Liantuang, News, Zomi\nIhmut cim ngeilo, lungkhamlua, an le tui zong kician a ne melmel lo ka hih manin ka tha bei dikdek in ka lung am milmel mai hi. Ka bil ah cimci ham ciaiciai hi. Siavuan ten zatui lei ding ong ciangin hoi dengdeng sa in ka paipai hi.\nKhat vei bang ka ngaihsut tam lua le ka tha bei lua hi ding hi ven zato kongkhak kahlei ka sik leh ka khe tungto zolo in ka kipai mawk hi. Zatui teng ka mai ah kiphah zeizai hi. Ka khasiat ong suak mahmah hi. Khitui tolh zatzat hi. Zatuite ka top kawmin“ Cidam in nipi khat sung . . ., “ ci in biakinn sungah la ka sak hiathiat hunte ka phawk mahmah hi.\nNi tum a tum ciangin tu zan khua I vak kik zo tam maw ka ci den hi. Khua ong vak ciangin tu ni ni I tum lai tam maw ka ci den hi. Siavuan siamahte in zong nuntakna pen ei khut sung hi lo hi. A sia a pha lungsim kigingsa in om ding hoih pen hi ong ci lel uh hi. Cidam in nipi khat sung kantan nuam mah si ing e ka cici mai hi.\nSi kisam den in si zong hi den mai hi. Ka tanu tungah kawlpi le zangkong zato ka kah sungin si thawl 100 tak ka thun zen uhi. Neihsa sum le pai om hetlo kawmkal ah natna gil mahmah khat tawh zato tungin ka zatui lei na ding hamsatna ciang bek hi loin si zon ding bekbek ahih manin a sawtsawt ciangin a hai lawh dekdek takpi mah hi mai ing.\nAhi zongin ka lungdam mahmahna le lamdang ka sak mahmah thu khat in ZYA le kawlpi kim khawnga ka naseppih lawmte deihsakna le vaihawmpihna tawh Zangkong khua sungah si pen deih zahzah ka ngah hi. Sun le zan cih om loin ka kisap hunhun in itna deihsakna tak tawh ong delh vanvan uhi. Sum le pai zong neihsa bangmah a om loh hangin lemlem to thei hi veng aw ci in sia Tualdo in si cancer natna tawh a tanu Zangkong zato kahna thu ong gen kik hi.\nI theihsa tek mah bangin Siapa pen tuiphum pawlpi sia khat hi a, sianu zong kumpi sang siamah khat ahi hi. Siapa in tuma kum lai pawl a kipan pawlpi sia a sep kawm in 2003 pan kipanin HIV positive lam tawh kisai mission nasia takin na kipan hi. Damlote vehna, holimpihna, Pasian thu genna cihte neih pih ngaitngait hi. Veng le pam khua le tui bek hi loin a u a nau a innkuanpihte nangawn in lipkhap in a pampaih mite siapa in itna lainatna tawh veh in tha pia tangtang hi.\nTua hun lai in tua natna neite pen thaltuk in a si pah leuleu ding kisa hi. Miginalote, mizulhtatte, a thangtat mite natna danin kingaihsun kha ahih manin kilipkhap in zumhuai kisa mahmah hi. Tua mah bangin tua natna nei hi akici te zong lungkia in khantom thei mahmah takpi mai hi.\nAhi zongin Siapa in tua bang lungsim kitamzanin a thanem mite tawh nai takin na kizom hi. Itna lak in Pasian thu tawh hehnem hi. Hih natna hangin nuntakna a mawkbei loh nadingin makaih hi. Pumpi bek hi loin kha suahtakna a ngahna dingin holimpih lai hi. Eimi bek hi loin minam tuamtuam biakna tuamtuam tampite tungah holimna pia den hi.\nSabengsiam pa bangin amah tawh a kizom kha mi khempeuh in lungsim pumpi le kha suahtuakna ngah sak ziahziah hi. Damlote in siapa ngai mahmah uh a, nu muan pa muan bangin muang uhi.\nDamlo le lungsim thanem vive tawh kikhawl ahih mah bangin a lawmte a sihsuah hun zong om thei zel hi. Si le sa ah kinaina om loh hangin itna tawh inntek panmun a lak hun nangawn om thei hi. Eimi sung bek hi loin minam dang biakna dang sihvui hun pawlkhat nangawnah inntekte lunggulhna hangin Christian ngeina tawh hun a bawlpihna zong om thei zel hi.\nKipawlna tuamtuam, kumpi thuneite le siapa dan in aituam hanciamna tuamtuam tampite a kigawm ciangin hih natna pen a zumhuai a lipkhaphuai lua liangin kingaihsun lua nawnlo zawdeuh ta hi. Hih lam a len zawdeuh kipawlna tuamtuam zong ong om pianpian ta hi.\nHih teng I gen dendanna pen lungsim kitamzan in a thanem mite a panpih tawntung mah bangin siapa lungkham mahmahna ahi tanu no tungtangah damlote tungtawn le lampi tuamtuam panin I biak Pa Pasain in a kisam sisan leh sum le pai te kicing takin thupha a san sak na thu a gen nuam I hi hi.\nTanumei neu pen ci nat zawh kum nih hi khin in si thawl 100 val kithun khin a, tu in zong damsiang ding ngak in zangkong ah a pute kiang om lai hi. Zangkongah ki ompih zo tawntunglo ahih hangin a pu Thawngmangte innkuan in lungmuanhuai takin ong kep sak uhi.\nSiapa in “ka nuntakna sungah Pasian in nisim in ama hoihna ong mu toto sak sa ing. Neihsa sum le pai bangmah om hetlo in ka ip sungah pekkhat zong a omloh hun nangawn ah Topa hoihna lamdang sa in ka lungdam semsem hi” ci tangtang hi.\nMinam le biakna deidan het loin lungsim kitamzan mite kingakna dingin lungduai takin ma a pan tinten manin ei sung bek hi lo minam dang biakna dangte lak nangawnah minam le biakna atawisang mahmah khat ong hi mawk hi.\nThuzui mite le thuzuilo mite khempeuh tungah a ettehhuai gamtatna pha a lak den na hi mawk hi. Siapa tungah i lung adam mahmah hi. A nasepna pawlpi le a seppihte khempeuhte tungah zong I vekpi tangin lungdam I ko nuam hi. Mailam hunte ah zong Pasian in tangzai takin a zat semsem nading thungetna leh a maban khempeuh ah suakta le maingal takin na a sep theihna dingin i hih theihna tek panin hanciampih ciat ni cih kizawn nuam hang. Lian Tuang\nPrevious: London Oxford University pan ZCD te hong kikan\nNext: A gawlpan akikhai geigai naupang Minute 10 khitteh ki honkhiathei\nUK gamsung ah kum 11 bekbek aphapan numeino khat gai in nausuak tading


url: =Biakna leh Minam Minpua Kipawlna ~ Pu Zokhai :: ZOMI DAILY\nposted on 16 December 2017 at 10:46 am Lomkholna: Article, Biakna, Politics, Zokhai\nZomite-in biakna kalsuanna leh minam kalsuanna akigaal (tui leh sathau) bang-in angaihsun kawmkawm a-om kawmkaal-ah, biakna pawlzing (denomination)-ah makaai-a mapang khenkhat-in minam kamkaih let nading-in amau’ panmun azangh tampi-in minam susia mahmah-hi.\nAthu-in, “Ko biakna lampawl minam vaái-ah hong kigolhdah nung-e” ci kankan pong-in minam kipawlna tha-tawh ameet apung adiak-in panmun leh min lunggulhna ciang-tawh minam kipawlna omsa khatpeuh-tawh aki-el theitheiding geelgeel, phuangphuang, phutphut se uhhi. Hihbang mite “khavaái or khami (spiritual)” hetlo ahihlam khangthakte-in muhcian theihding (lehdo gawpding cihna hilo) kisam-hi.\nLeitung-pen khang tuihual-tawh aluang hi-a, minam itna, ngeina thupi sakna, paukam (language) thupi sakna cihte anei hetlo, zong atheilo, (ahihang thei akisa mahmah) cihdaante-in mun leh min hongdeih takciang-in minam kitamkham-a, ki-elna lianpi lawhden ahihman-in khangthak gualbaan siamzil peuhmah-in phallohding, khaaktanding akisam mahmah dinmun-ah Zomite ki-om ta-hi.\nItna leh deihsakna maan aneilote’ khuaknimna (brainwashing)-pen khangthakte-in dawhdawh diahduah niloh lehang SPDC – BSPP I-cihcih Kawlgam thuneihnaleencip (dictators) te’ kalsuanzia hi-a, tuabang kalsuanna-pen tuhun-tawh akilangdo mahmah, akilehbulh mahmah ahihman-a “Kawlgam Democracy maantak” aki gengen, aki-awngawng, aki-taangkoko ahihi.\nAdiak-in Leitung Gam Khatna (First World Countries) te-ah ateeng khinsa Zomite beek-in Kawlgam Zomite’ thuakna akizom toto ding-in tha piakpiak thuahding akilawmlo ahihlam phawk-huai mahmah-hi. Panmun bangmahpi hilo khat-tawh lungkim-a Kawlgam Dictators te’ kalsuanzia zat kankanding mawk-pen haivaái lua mahmah-hi (pil akisa tata hizawlaai saam naven).\nZomi minpua deuhdeuh biakna pawlzing sung-a omte diakdiak-in pawlzing dangte-bang el mahmah, Zomi kipawlna-khawng langbawl kankan cihpen innsung-a tutphah dawhkaante athal lam-a kikoih-tawh kisuun-hi. Alum alet lungsim puakzia ahihman-in Pasian-tawh kizom loding theihsa hilel-hi.\nMinam-pen minam hi-a, biakna-pen nangmah mimal leh Pasian na’ kizopna (your personal relationship with GOD) hi-in, pawlzing (denomination)-pen na’ Sahkhua Pawl (Social Group) hilel-hi. Na’ pawl-in Pasian-tawh hong leptuah lo-in midang pawlkhat-tawh hong suktuahleh tua pawl-pen Social Group hi nawnlo-in Anti-Social Group cihna ahihi. Pawl-in Vaan Kumpigam hongtun loding-a, na’ nopna na’ dahna-ah hong tanu ding cih khengvaal bangmah hongpia theilo-hi (huhna sumlehpaai bel omsaam vencin).\nTua ahihman-in, mihing maan khat na’ hihleh:\nPasian thupipen ahihi\nNulehpa anihna (Naupangte leh khangnote’ ading)\nNangmah leh na’ zii/pasal (khangcing)\nNa’ minam paukam (language)\nNa’ pupate’ ngeina hoihte\nNa’ Christian pihte (pawlzing ….)\nZomite diakdiak-in Pasian’ mi or Vaantungmi bang-a aseh-uh Englishte-pen minam leh paukam athupisak penpente ahihman-in Pasian-in amau’ paukam leitung buppi phial-ah akizangh zahdong ding-in taangzai sak lel-hi. English te-in:\nAmau’ paukam it-in Pasian-in thupha pia-hi\nAmau’ ngeina it-in vawhzo-uh ahihman-in English te’ ngeina-pen Hebrews or Israel Nampi sung-a Judah Minam sung-ah hongsuak Pasian’ Ngeina akisa zahdong-in leitung buppi-in ciing uhhi.\nZomite-in Pasian it ci-a pulaakna lam-ah kam-tawh kituhteh napi-in amau’ paukam leh ngeina thupisimlo ahihman-in minam it nading zia kitheilo-in kipawlna omsa khatpeuh amimal en-a langbawlding, gaalbawlding ciang-tawh kitaaklah mahmah-uh ahihman-in biakna leh minam akizopzia abungbu lam-in kikoih-a, tua-in minam susia-in khalam upna leh kalsuanna-zong susia-hi.\nMinam cidamlo-a khalam cidam cihbang om ngeilo-a, khalam cidam lo-a minam cidam cihbang om ngeilo-hi.\nKamsaang Samuel bang-in Pasian-in minam makaih ziading ani, anai, ahunhun-a ahopih tawntung khami na’ hihkei naakleh na’ pawlzing leh na’ minam makaih ding-in kipankei lecin na’ taangthu leh na’ kha nunna bitzaw, namtui zawding cihthu khangthakte-in theihding, zuihding deihsakna-tawh,\nChristmas = Christ (Messiah or Messhac) leh mipi kituahkhawm: Sathau Kinilhpa leh leimi zatam dawnbang tuahna acihna ahihi. Nang-tawh na-kituahkhawm naai-uhhiam?\nPrevious: ZAM Thupuak :: 16 Dec 2017 (Ha amanphat zia)\nNext: Uniform tawhkiteen’na mopawi ~ Lengtong Pauno


url: =Extra Income: Sum muhnadang tuamtuam ~ Carey Suante :: ZOMI DAILY\nExtra Income: Sum muhnadang tuamtuam ~ Carey Suante\nposted on 27 August 2015 at 8:38 pm Lomkholna: Article, Business, CareySuante\nNung in I sum muhzah khanna ding in za khanna leh khasum khanna ding I kikum uhi. Tua pen a taktak in I sepnapi (primary job) hi a, I sum muhnapi (primary income) zong ahihi. Ahizong in sum muhna dang tuamtuam (alternative sources of income) zong om thei hi. Hihte pen extra income kici in, alternative income leh side income zong cih theih hi. Manipur gam Zomite in side income nak zon lua uh ahihman in side income pen neekguk cihna suak pian ta ahih man in, hih lai sung ah side income cih zanglo ding hi hang! Ei kikup ding pen a siangtho, leh eimah mah in I sepkhiatna pan sum muhnate ahihi.\nTuhun ciang in leitung mun tuamtuam ah hih alternative income-te a primary income uh a suaksak tampi omta hi. Tuate in midangte na sem nawnlo in, inn pan in amau na mah sem ta uhi. Tua bang nuntakna pen thupi kasak tawntung khat ahihi. Amau hun, amau mah in zeek uh a, a nuntakna uh amau thu hi deuh se leh kilawm hi. Mihing pen midang khat nuai a nasep nuam kisa khinlo hi. A haksazaw phial zong in eima thuthu a om leh nuntak pen ki lunggulh zaw tek hi.\nSum muhna tuamtuam\nPrimary Income: Hih pen I sum muhna lianpen hi a, I nasepna pan I muh I khasum hi tangpi hi. I sum muhnapi ahihi.\nAlternative income: Hih pen I nasepna pan hilo mun dang pan I sum ngahte ahihi. Hih pen na laigelhna pan, na van zuakna pan, na neihsa vanluite na zuakna pan cih bang in I naseppi pan ahilo sum muhte ahihi. I sum muhna dang tuamtuamte ahihi.\nSum muhzia tuamtuam\nActive income (earned income): Hih pen mi a tamzawte sum muh dan ahihi. I sepna pan I khasum, I lawh ahihi. I sep leh kingah in, I sep kei leh kingahlo thei hi. Tua man in active kici sese hi.\nPassive income (residual income): Hih pen mihaute’ (a diak in khang tampi a haute) sum muh dan ahihi. Gentehna in royalty, commission, rent, etc. ahihi. Hibang sum muhna pen nasemlo a muhna zong cih theih hi. I sep leh zong a bultung bek in kisem ding hi. Tua man in passive kici hi. Tuhun ciang leuleu in internet hang in minautang zong passive income nei omta hi. (A nuai ah a kicing in kikum ni.)\nBanghang alternative income kisamhiam?\nDonghu ding: Nasepna tawh kisai za khanna ding leh khalawh khanna I kikum uh a, ahizong in I nasepna pen beitheilo, mangtheilo hilo hi. Tua man in sum muhna dang khatpeuh neih ding pen hoih mahmah hi. A siapen I tuah ni ciang I donghu ding ahihi.\nHauhna ding: Na nasepna a kip a, na khalawh tawh na kivak zawh peuh leh, mun dang khat pan na muhte pen khol in na meet bawl thei hi. Sum pen I zatzah tawh kihau hilo a, I zatloh zah lian mah hauhna hong suak hi.\nNa talent zatna: Na nasepna ah nangma mimal talent zang khalo thei hi the. Gentehna in, lasak siam mahmah in zum sung khat ah laisun sun cih bang pen, na talent a zang khalo na suak hi. Tua man in na zum kah man ciang in na lasak siamna tawh koilai hiam ah sum mu thei ding hiteh. Ahih kei leh, innsung ah la gelh in, na late album (video/audio) bawl in zuak theih hi.\nLaigelh lunglut leh siam khat na hih leh na laibu bawl in zuak thieh hi. Music siam khat na hih leh nai khat, nai nih sung pub, restaurant khat ah ahih kei leh, kikhopna khat ah music tum in sum lawh theih hi. Hih in nangma mimal lungkimna zong hong pia zaw ding hi. Lawhcing kisakna zong om zaw hi.\nNa pension ciang na zompah thei hi: Mihing khat kum 60 ciang bang na kisem thei hi. (Gam omna tawh zong kisai hi). I pension zawh ciang in zong ne lai ding dawn lai ding I hih man in sum pen kisam lai veve hi. Tua ban ah tu-le-ta tam na neih leh na khalawh pan a na kholsa (pension scheme/fund/retirement fund) bek tawh haksa kha ding hi.\nTua ni ciang, na man hunhun a na lamtoh hih sum muhna pen hong manpha mahmah ta ding hi. Kum tampi mah sem khin ta ding na hih man in zong lawhcing mahmah ta kha ding a, nang sep zong kisam nawnlo kha ding hi. Nang na sep ngap kei leh a sem ding khangno khat peuh na nasem ding in na cial thei ta kha ding hi. Tua ciang in nang passive income nei na suak ding hi.\nSihna manna na tuah leh na innkuanpihte’n zomto thei hi.: ei mimal siamna leh theihna ah a kingalo sum muhna khat na neih leh nang na om kei zong na innkuanpihte khat in na zom thei hi. Hih bang sepnate lak ah van zuak, real estate agent, website cih bangte ahihi. A kiluah sawn thei sum muhnate cihna ahihi. Sumbuk kician mahmah khat na neih leh a khangkhang I kiluah sawn theih ahihi.\nAlternative income source banghang omhiam?\nLaigelh – Laigelh siam khat na hih leh na laigelhte zuak theih ahihi. Tangthu gelh in publisher (laibu bawlte) kiang ah hong khetsak nuam uh hiam ci in kan theih hi. Hong khetsak uh leh sum naak khat nei na suak ding hi. Article khat leh nih bek zong zuak theih hi. A tangpi in Zolai tawh sum muhna om thei nailo a, ahizong in English tawh na gelh leh website, magazine, newspaper leh publisherte’n hong lei nuam uhi.\nBlogging – Blog na neih leh tua zong sum muhna in zat theih hi. Na laigelhte ebook in bawl in na zuak thei hi. Visitor na hauh leh advertisement na koih thei a, tua pan sum na mu thei hi. Na capital investment zong tamlo hi. Kum khat in webhosting leh domain man $100 kiim hi lel ding hi. A free zong om hi – Blogger.com, WordPress.com, adg adg.\nWeb writing/online writing – Blog na nei kei zong in blog neite kiang ah na laigelhte na zuak thei hi. Blog minthang pawlkhat in laigelh siam nih leh thum laigelh ding in cial uh a, article khat ah $5 pan $100 dong a pia zong om hi. Na article English tawh kigelh a hih ding hi.\nGhosting Writing: Hih pen mi khat min in nang laigelh ding cihna hi. Na laigelhte ah nang min tuanglo ding a, na gelhsak pa min tuang ding hi. Hih bang a laigelh zong tam mahmah hi.\nMusic tum/Lasakna – Lasiam, music tum siam khat na hih leh, pub, restaurant leh hotel ah leh mopawi, pawi khat peuhpeuh ah sum lawh theih hi. Hih bang a na siamna zang na hih lam mi na theihsak ding kisam bek hi.\nTyping/data entry – Lai khet ding a nei a kisam om tawntung hi. Hih dan nasepnate inn pan zong sep theih hi tangpi hi.\nTranscription – Hih zong inn pan sem theih nam mah hi a, nasep ding hong pia ding kisam bek hi. A kicing zaw na theih nop leh hiah ka blog ah na sim in!\nNau kepna – Na innvente naukem bek in zong sum muhna khat piang thei hi. Khangnote in zong a hih theih ding khat ahihi. Siamna tuam kisam lo hi.\nTeaching/coaching – Lai hilh in zong ni khat nai khat nai nih sung (na zum kah man ciang) bang sum muhna na nei thei hi. Lai lam bek hilo in swimming, stitching (khauphan), pak bawl dan, drawing, sketching cih bang tuamtuam class bawl theih hi. Na hun-ol neih hunsung khat a na bawl ding hi lel hi.\nDesigning – website, logo, visiting card, t-shirt, interior designing, landscaping cih bang siamte a ding in tulai ciang in na omna tawh kisai vetlo in sum muh theih hi. Na siamnate blog/website khat pan lak khiat ding hi a, tua pan na nasep hoih a sa peuhmah in amau a ding sem ding in hong cial ding uhi. Hih bang nasepna pen freelance zong kici hi.\nBlog/website bawl: Website bawl, blog bawl (bawl ka cih ciang a set up ciang hi) na siam leh hih bek in zong mi a bawl theilote’n sum pia in hong cial ngam mahmah ding uhi.\nCommissioning – Midang khat I van hiam, service khat peuh na zuak sawn sak ciang in tua pan sum hong kipia pen commission kici hi. A na nasepsakpa’ agent na suak hi.\nA tung ah na muh bang in sep theih ding tam mahmah hi. Nang lunglutna leh siamna tawh kisai bek a, sum muh beh theih na ding tam mahmah hi. A tung ah I genloh a dang pawlkhat:\nExtra income neih ding a thupi ahih tei hang in innkuan kilemlohna ding leh kisiatna ding ahih loh ding thupi zaw hi. Sum bek tawh mihing ki nungta lo hi. Extra income pen tulaitak na nasepna ah lungkimlo, na lunglutna lam hilo, na khalawh khamlo cih bang ahih leh na lungkim na ding in hoih hi.\nNa khalawh na kha veve a, kisap luatna a om kei leh extra income pen zong tangtang ding kisamlo kha ding hi. Hong sau lua kha ahih man in Extra income tawh kisai a sawtlo in zoplai ding in koih ni. Carey Suante\nPrevious: LRDC Min Tawh Tuikhang Dongtuak Huhna Hawm\nNext: Zomi Relief Committee (ZOREC) donation\nChristian te in ih khangcinna bang piciang tawh ih teh hiam?\nZomi cih Laimal Pianzia\nChristian Hymn te’ tangthu: Phatna La


url: =Zomi te’n Zogam ah thu ih neihlohna :: ZOMI DAILY\nposted on 23 October 2014 at 10:13 am Lomkholna: News, Politics, Zomi\nZomi te Kawlgam (Burma) ah ih ki hel khakna pen Pinlong thu kimna (1947) hang hi.Tua ma in ei gam ah ei leh ei Hausa,Upa in ki om in.Mikang ten ih gam ong lak khit uh teh ong bawl sak Chin Hills Regulation Act (1896) tawh 1947- suah takna ngah dong hi.\nZomi te pen Kawl gam ah peemta te hi lo, Refugee hi kha lo hi hang Pinlong ah ki Beel pawlna (Union) tawh om ding ei gam ciatah thu neih theihna Self-determination (Pinlong thu kimna nambat- 5) na hang bek tawh Burma sungah ki hel hi hang.A hih hang in tuni dong Ih Kawlgam Constitution ki bawl khempeuh leh thu nei kici khempeuh in Pinlong thu kimna awl mawh lo uhi.\nPrevious: Tulaai leitung Thuthang Tuamtuam Updates October 22, 2014\nNext: 2015 Kawlgam General Election ziakai loding